Sukar satukan parti Melayu Islam

SAYA tertarik dengan komentar Tan Sri Noh Omar bahawa UMNO bersedia berhadapan Parti Pribumi Bersatu Malaysia (PPBM) di Selangor, bertanding tiga penjuru, dengan PKR, dengan syarat PAS tidak masuk bertanding.

PAS memberi sokongan kepada UMNO mengikut persetujuan dalam Muafakat Nasional (MN), maka dengan itu, mudah untuk UMNO Barisan Nasional (BN) atau MN merampas Selangor.

Kata-kata Noh Omar ini begitu mendalam sifatnya dan perlu diberikan perhatian serius oleh PAS, kerana PAS berada dalam Perikatan Naisonal (PN) dan MN.

Sejak dari mula lagi kewujudan PN dan MN, saya amat berharap PAS dapat menjadi moderator kepada dua parti sama asalnya, kemudian bertelingkah sehingga kini, tanpa kesudahan.

Bila mahu reda, kita tidak tahu lagi.

Jika PAS tidak dapat menjadi moderator menyatukan PPBM (PN) dan UMNO (BN), saya syorkan pihak ketiga, iaitu badan bukan kerajaan (NGO), Ikatan Muslimin Malaysia (ISMA) mengambil tempat menjadi moderator itu demi kepentingan umat Islam secara keseluruhan.

Jika tidak, pasti negara ini akan jatuh kepada tangan ultra kiasu sekali lagi. Ketika itu, sudah terlambat untuk mengambil kembali.

Ketika parti-parti politik Melayu lemah, ultra kiasu menyusun strategi untuk menjadi lebih kuat untuk merampas kembali

Sebab itu peranan PAS atau pihak ketiga (NGO) amat penting untuk menyelamatkan keadaan.

Harap tidak lagi wujud persepsi PAS mahu makan kiri kanan, dalam PN makan, dalam MN makan. Dua-dua makan. Ini akan menjadikan PPBM dan UMNO sakit hati nanti.

Saya sangat memahami kedudukan PAS seolah-olah tersepit, kiri kanan, diluah mati emak, ditelan mati bapak. Nak jaga kedua-dua agar semua berpuas hati. Ibarat kawin dua, isteri, kedua-dua isteri mesti perlu mendapat keadilan.

Justeru, dalam keadaan genting sebegini, semua pihak mesti berkorban.

PAS mesti bertindak menyatukan UMNO dan PPBM, bukan memecahkan.

Bertindak berpaksikan neraca keadilan. UMNO berhak bersuara, sebab UMNO parti besar.

PPBM yang berada di puncak kuasa, perlu berkorban ego, kerana PPBM berasal daripada UMNO. Jangan asyik merebut ghanimah.

Ya, saya tidak nafikan, puncak kuasa itu adalah lubuk duit.

Tetapi sedarlah, semua itu hanya sementara, tidak kekal lama. Jika UMNO bertindak balas, pasti akan jatuh jua.

UMNO, janganlah pula terlalu mendesak, walaupun parti besar. Terima hakikat, bahawa puncanya bermula daripada UMNO sehingga wujudnya PPBM.

UMNO dan PPBM sama sahaja, DNA yang sama, punca menyebabkan perpecahan semakin ketara, adalah kerana ego, dendam, yang tidak berkesudahan.

PPBM, terimalah hakikat bahawa UMNO telah sedar, ada yang telah bertaubat. UMNO mahu haknya kembali yang telah diambil sebelum ini. Perkara ini perlu disedari PPBM.

UMNO juga kena terima hakikat, bahawa dalam UMNO sendiri berlaku perpecahan yang ketara. Ada yang mula pro kepada PN.

Begitu juga PPBM, apa yang dihasrat oleh Noh Omar itu, ada benarnya.

Tidak mustahil UMNO boleh kembali menawan Selangor, jika PPBM tidak terlalu ego untuk bertanding di sana, PPBM mungkin boleh fokus di negeri lain, hasil perbincangan dengan UMNO dan PAS.

Dalam hal ini, melihat senario semasa, sudah tentu MCA tidak boleh lagi diberikan laluan bertanding di kawasan majoriti Melayu. Biar MCA bergasak dengan DAP.

Pastinya MCA akan kalah kerana majoriti Cina mengundi DAP. Ketika itu baharu difikirkan soal kerusi senator.

Buat masa kini, dengan perpecahan dalam UMNO dan PPBM, jangan beri muka kepada MCA, kerana parti ultra kiasu itu tidak ada kekuatan, hanya menumpang ihsan Melayu.

Malangnya, bila menang kawasan majoriti Melayu, MCA menjadi lebih Cina daripada DAP.

Apapun, penyatuan kesemua parti-parti politik Melayu ini amat penting demi masa depan dan survival Melayu Islam serta Bumiputera Sabah dan Sarawak.

Jika terus menerus berpecah, maka tunggulah akibatnya.

Prof Dr Mohd Ridhuan Tee Abdullah


MPN tubuh pasukan petugas khas perhalusi isu pembiayaan, tenaga kerja PKS

BANGI, 8 Rabiulawal 1443H, Jumaat  – Mesyuarat Majlis Pemulihan Negara (MPN) hari ini bersetuju untuk membentuk sebuah pasukan petugas khas bagi memperhalusi perkara berkenaan isu pembiayaan, tenaga kerja dan keperluan lain perusahaan kecil dan sederhana (PKS).

Pengerusi MPN Tan Sri Muhyiddin Yassin berkata, pasukan itu akan melibatkan Kementerian Kewangan, Bank Negara Malaysia (BNM), Kementerian Perdagangan Antarabangsa dan Industri, Kementerian Sumber Manusia dan kementerian lain berkaitan.

“Pasukan petugas khas ini akan membentangkan kajian terperinci dan syor-syor dalam masa sebulan kepada majlis untuk pertimbangan,” katanya selepas mempengerusikan mesyuarat MPN di Lanai Kijang, BNM, hari ini.

Mesyuarat hari ini memberikan fokus kepada dua kumpulan paling terjejas akibat pandemik COVID-19 iaitu PKS dan golongan rentan.

“Dalam hubungan ini majlis telah membincangkan bentuk bantuan kepada PKS dalam fasa pemulihan berhubung isu kecairan dan kekurangan tenaga kerja serta pengagihan bantuan makanan kepada golongan rentan,” katanya.

Muhyiddin berkata, MPN berpandangan satu analisis terperinci perlu dibuat untuk memastikan industri terkesan berdasarkan statistik terkini dikenal pasti bagi memastikan penyelesaian jangka pendek dan jangka panjang.

Ini mengambil kira pelbagai bantuan dan inisiatif sedia ada berkaitan kewangan dan penyediaan tenaga kerja kepada PKS di bawah pelbagai kementerian dan agensi.

Muhyiddin berkata MPN juga bersetuju supaya agihan bantuan makanan kepada golongan rentan perlu lebih berpendekatan Seluruh Negara (whole of nation) dengan peranan pertubuhan bukan kerajaan perlu diperkasa.- Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Sarat calon wibawa, Gerakan Muda GTA sedia buat perubahan menuju PRU15

Oleh Siti Hafidah Abd Ghaffar

PUTRAJAYA, 13 Muharam 1444H, Khamis – Gerakan Tanah Air (GTA) hari ini mengumumkan Gerakan Muda yang sarat dengan calon berwibawa dalam menghadapi Pilihan Raya Umum ke-15 (PRU15).

Jurucakap Sekretariat Gerakan Muda GTA, Dr Nurul Ashikin Mabahwi berkata, Gerakan Muda GTA menawarkan pemimpin profesional, kompetitif dan mampu mentadbir negara dengan lebih baik.

Tegasnya, ia tidak terhad kepada empat parti politik dan ketua sayap, tetapi ada gabungan pertubuhan bukan kerajaan (NGO) termasuk ahli profesional muda, ahli akademik dan cendekiawan, ahli perniagaan serta individu berpengaruh.

“Gerakan Muda dalam GTA sangat inklusif terhadap kepelbagaian latar belakang anak-anak muda.

“Kami yakin bahawa Gerakan Muda ini akan menjadi satu pesaing hebat dengan gerakan-gerakan muda di luar sana sebagai satu platform bagi anak-anak dan pemimpin muda dalam negara kita,” katanya pada sidang media Sekretariat Muda GTA di IOI Resort City, hari ini.

Beliau yang juga Ketua Pejuanita Muda Malaysia Parti Pejuang Tanah Air (PEJUANG) berkata, pihaknya yakin akan mewarnai pentas politik tanah air dengan gerakan yang lebih agresif dan boleh menjadi idola serta ‘model survivor’ bagi generasi pelapis terutamanya anak Melayu.

“Kami yakin ini adalah masanya untuk kita mengembalikan kegemilangan bangsa Melayu dan memastikan persada politik serta kepimpinan dipenuhi oleh anak-anak muda Melayu yang lebih kompetitif, berintegriti dan menolak rasuah dalam negara kita.

“Kami juga yakin bahawa gerakan muda ini telah bersedia untuk melakukan perubahan menuju PRU15 dan ini peluang yang terbaik untuk seluruh anak muda bersama kami dalam Gerakan Muda GTA,” katanya.

Terdahulu, Tun Dr Mahathir Mohamad selaku pengerusi mengumumkan penubuhan GTA yang disertai empat parti politik dan NGO iaitu Pejuang, Parti Perikatan India Muslim Nasional (IMAN), Parti Bumiputera Perkasa Malaysia (Putra) dan BERJASA.

Beliau menegaskan, gagasan itu akan memfokus untuk bertanding di semua kerusi majoriti Melayu dan yang ditandingi UMNO khususnya di Semenanjung Malaysia.


Kalau betul nak lantik Zahid TPM, tunggu sampai bebas kes mahkamah

Oleh Athirah Huda Zalhe

BANGI, 7 Jamadilawal 1444H, Jumaat – Kurang satu jam lagi Perdana Menteri, Datuk Seri Anwar Ibrahim bakal mengumumkan barisan Kabinet dalam kerajaam campurannya.

Sehingga petang ini, pelbagai khabar angin bertiup kencang mengenai pengagihan portfolio kementerian termasuk jawatan kedua tertinggi Timbalan Perdana Menteri.

Terdapat juga desas-desus mendakwa Presiden UMNO, Datuk Seri Ahmad Zahid Hamidi bakal dilantik sebagai Timbalan Perdana Menteri meskipun beliau masih terpalit pendakwaan di mahkamah.

Dakwaan itu sekali gus mencetuskan rasa tidak puas hati banyak pihak yang menyifatkan Ahmad Zahid tidak sewajarnya berada dalam barisan Kabinet nanti.

Turut senada dengan pandangan itu, peguam, Haniff Khatri Abdullah berkata, Anwar perlu kekal berpegang dengan prinsipnya untuk mempertahankan nilai integriti dalam pembentukan Kabinet baharu kerajaan campuran.

“Jawatan Timbalan Perdana Menteri tidak pun dinyatakan dalam Perlembagaan, itu adalah budi bicara konvensyen lantikan Perdana Menteri.

“Maka, TPM tidak perlu diumumkan sekarang, boleh tunggu sampai diselesaikan kes Zahid Hamidi yang dijadualkan bersambung sampai bulan Januari,” katanya dalam temubual di TV Pertiwi, hari ini.

Beliau berkata, paling lewat keputusan pendakwaan Ahmad Zahid adalah sekitar pertengahan tahun hadapan iaitu enam bulan daripada Pilihan Raya Umum Ke-15 (PRU15).

“Kita akan dapat keputusan sekiranya Zahid bebas seperti mana dalam kes Ultra Kirana di Shah Alam, maka insyaAllah sekiranya dalam pandangan Anwar beliau sesuai jadi TPM beliau boleh dilantik kemudian.

“Ini juga bukan semata Zahid Hamidi, saya tekankan di sini kesemua wakil rakyat atau bakal senator yang nak dilantik untuk memasuki jemaah menteri atau timbalan menteri tidak boleh ada kes di mahkamah,” katanya.


Ibu tuntut keadilan kematian anak ditembak pengganas Israel

TEBING BARAT, 18 Zulkaedah 1444H, Rabu – Ibu kepada seorang kanak-kanak Palestin – yang meninggal dunia selepas ditembak tentera Israel minggu lalu – menuntut keadilan ke atas kematian anaknya.

Marwa al-Tamimi menegaskan perkara itu ketika menghadiri pengebumian Mohammad al-Tamimi di Tebing Barat yang diduduki dan menuntut setiap orang yang menembak suami serta anaknya bertanggungjawab.

Mohammad meninggal dunia pada Isnin akibat tembakan di kepala sementara bapanya, Haitham al-Tamimi ditembak di bahu.

“Apabila saya mahu memeriksa anak saya, saya memberitahu (tentera) bahawa anak saya terbunuh. Mereka berkata ‘berhenti atau kami akan tembak,” kata Marwa seperti dilapor Reuters.

Dalam satu kenyataan susulan insiden itu, tentera Israel mendakwa, pihaknya membalas tembakan yang dilepaskan oleh penyerang ke arah penempatan Yahudi.

Katanya, dua rakyat Palestin termasuk seorang kanak-kanak cedera.

“IDF kesal dengan bahaya kepada bukan pejuang dan komited untuk melakukan segala-galanya dalam kuasa mereka bagi mencegah kejadian seperti itu,” katanya.

Menurut pejabat Palestin Pertahanan untuk Kanak-Kanak Antarabangsa-Palestin (DCIP), Mohammad adalah salah seorang daripada 27 kanak-kanak Palestin yang terbunuh akibat aktiviti tentera dan peneroka haram Israel di Tebing Barat yang diduduki dan Gaza sejak Januari.

Angka kematian Israel pula menunjukkan, tiga kanak-kanak Israel terbunuh dalam tempoh yang sama.

“Tanpa akauntabiliti, jenayah Israel terhadap rakyat dan anak kita akan berterusan tanpa henti,” kata Perdana Menteri Palestin, Mohammad Shtayyeh menerusi akaun Twitter pada Selasa.

Sementara itu, Pejabat Amerika Syarikat (AS) untuk Hal Ehwal Palestin menggesa Israel menilai semua penggunaan kekerasan maut yang membabitkan korban awam.

Ia mengulangi kenyataan delegasi Kesatuan Eropah (EU) kepada Palestin dan utusan Pertubuhan Bangsa-Bangsa Bersatu (PBB) untuk proses damai Timur Tengah yang mendesak Israel bertanggungjawab terhadap pihak yang menyebabkan kematian Mohammad. – Agensi


‘Jangan asyik nak salahkan saya kerajaan PH jatuh’

BANGI, 17 Rabiulakhir 1444H, Sabtu – Tun Dr Mahathir Mohamad sekali lagi menegaskan, tindakan beliau meletak jawatan sebagai Perdana Menteri bukan punca kejatuhan kerajaan Pakatan Harapan (PH).

Sebaliknya, bekas Perdana Menteri itu mendakwa, kerajaan PH tumbang susulan tindakan Tan Sri Muhyiddin Yasin, Datuk Seri Hamzah Zainudin dan Datuk Seri Mohamed Azmin Ali menarik keluar ramai ahli mereka dari PH sehingga hilang majoriti dan jatuh.

“Jadi salahkan Azmin, Hamzah dan Mahiaddin dan pengikut mereka yang terlibat dengan Langkah Sheraton yang menyebabkan Anwar tidak dapat jadi Perdana Menteri.

“Anwar juga bersalah kerana ia membuat Azmin dan beberapa ahli-ahli Parlimen PKR bersekongkol dengan Mahiaddin. Jangan asyik nak salahkan saya,” katanya dalam kenyataan di Facebook beliau hari ini.

Selain itu, Dr Mahathir berkata, Anwar dan penyokong-penyokong PH tidak berhenti menuduh beliau tidak tepati janji untuk menyerahkan jawatan Perdana Menteri kepada Presiden PKR itu.

Bahkan, beliau masih dipersalahkan kerana tidak berbincang untuk meletak jawatan.

“Saya nak terang sekali lagi, peletakan jawatan oleh saya tidak menyebab jatuhnya kerajaan PH. Dan jika kerajaan PH tidak jatuh maka ia boleh sahaja namakan Anwar ganti saya.

“Contohnya di United Kingdom, negara yang sistem ‘Westminsternya’ kita ikuti, apabila Perdana Menteri letak jawatan, parti yang memerintah tentukan siapa yang harus ganti.

“Liz Truss baru-baru ini tidak bincang dengan pemimpin lain untuk letak jawatan. Dia letak jawatan apabila merasa tidak dapat sokongan. Begitu juga yang saya lakukan,” katanya.

Bezanya, parti Konservatif masih menjadi kerajaan walaupun Theresa May, Boris Johnson, Liz Truss letak jawatan.

“Sekarang Rishi Sunak jadi Perdana Menteri Kerajaan Konservatif,” katanya.


Banteras pusat maksiat, ada tauke buka ‘curi-curi’ ketika PKP

Oleh Athirah Huda Zalhe

KUALA LUMPUR, 17 Zulhijjah 1441H, Jumaat – Hanya dengan mengembalikan Operasi Banteras Aktiviti Haram (Ops BAH), kegiatan pusat maksiat yang beroperasi secara ‘curi-curi’ ketika fasa Perintah Kawalan Pergerakan Pemulihan (PKPP) dapat dibanteras.

Ops BAH pernah dilaksanakan satu ketika dahulu, di mana turut membabitkan NGO-NGO Islam dalam menjayakan operasi pembanterasan maksiat di negara ini.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, pihaknya mendapati ada tauke-tauke pusat hiburan masih menjalankan kegiatan secara ‘curi-curi’ ketika fasa PKPP.

“Ini melangkaui isu SOP PKPP ataupun isu kesihatan (COVID-19), kerana pusat-pusat ini banyak merosakkan masyarakat kita selama ini,” katanya dalam sidang media di sini, hari ini. i

Sebelum ini, dilaporkan bahawa terdapat sebahagian besar premis hiburan di seluruh negara menjalankan aktiviti perniagaan meskipun kerajaan masih belum memberikan kebenaran meneruskan operasi mereka.

Timbalan Ketua Polis Negara, Datuk Mazlan Mansor berkata, berdasarkan pemantauan yang dijalankan, ada sebahagian besar pemilik dan pengurusan pusat hiburan yang menjalankan aktiviti mereka secara haram.

Serentak itu, PEMBELA menggesa pihak berkuasa membuat pemantauan khas ke atas pusat hiburan di seluruh negara, khususnya premis menjual arak dan mempunyai ‘track record’ buruk membabitkan aktiviti maksiat, pelacuran dan dadah.

“Pemantauan ini perlu supaya ekosistem aktiviti yang mendatangkan kerosakan kepada masyarakat seperti pusat hiburan dan penjualan arak dapat dibendung pada waktu PKPP.

“Ini masa terbaik bagi mengubah pelbagai perkara yang mungkin mustahil untuk diubah atau disentuh oleh kerajaan di luar fasa PKPP,” katanya.


Kartel Ayam: Siasatan di peringkat akhir

KUALA LUMPUR, 1 Zulkaedah 1443H, Rabu – Suruhanjaya Persaingan Malaysia (MyCC) kini di peringkat akhir melengkapkan siasatan berhubung dakwaan kewujudan kartel yang bertindak mengawal harga dan pengeluaran bekalan ayam di dalam negara.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, beberapa saksi dalam kalangan penternak dan ‘integrator’ turut dipanggil untuk membantu siasatan.

“Setakat ini MyCC sedang menyiasat keterlibatan kartel dalam (mengawal) harga ayam ini dan laporan lengkap dijangka dibentangkan dalam bulan Jun ini, sama ada betul atau tidak kita lihat berdasarkan hasil itu,” katanya.

Beliau berkata demikian ketika ditemui selepas menghadiri program Jendela Fikir bertajuk ‘Larangan Eksport Tepung Gandum India Jejas Bekalan Tempatan?’, terbitan Bernama Radio,hari ini.

MyCC telah menubuhkan pasukan khas pada awal Februari lepas untuk menyiasat dakwaan terdapatnya pelakuan antipersaingan merangkumi perjanjian antipersaingan atau dan penyalahgunaan kedudukan dominan dalam pasaran yang boleh meningkatkan harga-harga barangan dalam pasaran industri ayam.

Sementara itu, Rosol berkata, keputusan mengenai pelanjutan subsidi RM1.40 bagi sekilogram ayam yang dijadual tamat pada Ahad ini (5 Jun) akan dimuktamadkan oleh Kabinet hari ini.

“Kita ada beberapa cadangan berkaitan dengan hal tersebut dan hari ini mesyuarat akan tentukan sama ada nak teruskan, nak hentikan atau yang ketiga terus tapi dengan sedikit peningkatan. Mungkin Kabinet ada cadangan lain jadi keputusan bergantung kepada Kabinet,” katanya. – Bernama


UMNO Johor tak mahu DAP dalam penubuhan kerajaan baharu

BANGI, 26 Rabiulakhir 1444H, Isnin – UMNO Johor berpendirian gabungan politik yang dibentuk bagi menubuhkan kerajaan tidak perlu membabitkan DAP.

Pengerusinya, Datuk Seri Hasni Mohammad berkata, ketika ini keutamaan parti politik adalah untuk membentuk gabungan yang stabil.

“Kerajaan Persekutuan ditubuhkan perlu berfungsi serta berfahaman sederhana untuk memimpin Malaysia mendepani cabaran-cabaran sosial dan ekonomi masa hadapan.

“Oleh yang demikian, UMNO Johor berpendirian bahawa gabungan politik yang dibentuk tidak perlu membabitkan DAP,” katanya dalam kenyataan, hari ini.

Bagaimanapun, pagi ini Pengerusi Barisan Nasional (BN) bersama beberapa pimpinan parti mengadakan pertemuan dengan pimpinan Pakatan Harapan (PN) termasuk Pengerusinya, Datuk Seri Anwar Ibrahim, di Hotel Seri Pacifik, Kuala Lumpur.

Terdahulu, Pengerusi Gabungan Parti Sarawak (GPS), Tan Sri Abang Johari Abang Openg dilaporkan memaklumkan, gabungan itu bersetuju membentuk kerajaan Persekutuan menerusi kerjasama dengan tiga lagi gabungan iaitu Perikatan Nasional (BN) dan BN.

Dalam keputusan PRU-15, BN hanya berjaya memperoleh 30 kerusi Parlimen, jumlah kerusi lebih rendah berbanding dicapai pada PRU-14 iaitu sebanyak 54 kerusi.

Keputusan rasmi Suruhanjaya Pilihan Raya (SPR), beberapa kerusi yang dimenangi UMNO dalam PRU-14 lalu, tewas dan beralih ke Perikatan Nasional (PN).

Beliau yang juga Pengerusi BN Johor dan Pengarah Pilihan Raya BN Johor berkata, BN dan UMNO Johor menerima dan menghormati keputusan rakyat di dalam Pilihan Raya Umum ke-15 (PRU-15).

Katanya, keputusan PRU-15 cukup jelas dan adalah penzahiran kepada kematangan rakyat dalam mendakap budaya demokrasi di Malaysia.


Hina Agong: Ronnie Liu ditahan polis

KUALA LUMPUR, 11 Rabiulawal 1442H, Rabu – Polis Diraja Malaysia (PDRM) menahan Ahli Dewan Undangan Negeri (ADUN) Sungai Pelek, Ronnie Liu Tian Khiew bagi diambil keterangan berhubung kes menghina Yang di-Pertuan Agong menerusi media sosial.

Timbalan Pengarah (Siasatan dan Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata ADUN itu ditahan di Ibu Pejabat Polis Daerah Petaling Jaya pagi tadi.

“Ronnie Liu ditahan kira-kira 10:40 pagi tadi untuk memberi keterangan dan disiasat di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 berhubung kes memuat naik status di media sosial dilakukannya berkait Yang di-Pertuan Agong.

“Dia akan dibebaskan selepas keterangannya dirakam,” katanya kepada Bernama.

Semalam, Bernama melaporkan Pengarah JSJ Bukit Aman Datuk Huzir Mohamed sebagai berkata Liu merupakan antara empat individu yang disiasat berhubung penghinaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menerusi media sosial.

Liu dilaporkan memuat naik status Facebook yang dibaca: “Now in Bangkok. They Are Saying No to the King” dan Polis masih mengesan dua lagi individu bagi membantu siasatan kes itu. – Bernama


Halang perdamaian, PBB gesa Tel Aviv henti bina penempatan haram

WASHINGTON, 28 Safar 1442H, Jumaat – Penyelaras Khas Pertubuhan Bangsa-Bangsa Bersatu (PBB) untuk konflik Israel-Palestin sekali lagi menggesa, Tel Aviv menghentikan semua aktiviti pembinaan haram di Tebing Barat yang diduduki setelah mengumumkan projek ribuan penempatan baharu.

Jurucakap PBB, Nickolay Mladenov berkata, Israel melancarkan rancangan pada Rabu dan Khamis lalu untuk hampir 5,000 unit rumah haram baharu di tanah Palestin.

Semua pembinaan pemukiman di wilayah yang diduduki itu adalah tidak sah di bawah undang-undang antarabangsa, dan PBB menyifatkan ia sebagai penghalang besar untuk mewujudkan perdamaian dua pihak.

“Jumlah dan lokasi pembangunan (Israel) sangat membimbangkan semua pihak yang tetap komited untuk meneruskan perdamaian Israel-Palestin.

“Langkah itu melemahkan prospek untuk mencapai penyelesaian antara dua negara yang dapat dilaksanakan secara sistematik untuk mewujudkan negara Palestin yang bebas dan aman dengan Israel,” katanya dalam satu kenyataan.

Sebelum ini, Israel Peace Now – kumpulan hak asasi yang menyokong perdamaian antara Palestin dan Israel – berkata bahawa Tel Aviv merancang menjadikan 2020 sebagai tahun tertinggi dalam catatan perluasan penempatan haram.

Katanya, setakat tahun ini, sebanyak 12,159 unit rumah haram Yahudi telah diluluskan untuk pembinaan dan kemungkinan lebih banyak projek yang akan mendapat kelulusan sebelum akhir tahun. – Agensi


Taliban dakwa bunuh pengganas Daesh di selatan Afghanistan

KABUL, 11 Rabiulakhir 1443H, Selasa – Taliban mendakwa mereka telah membunuh beberapa anggota Daesh semasa operasi menentang tempat persembunyian kumpulan pengganas Takfiri di selatan Afghanistan.

Ketua polis wilayah Taliban, Abdul Ghafar Mohammadi semalam berkata, bahawa sekurang-kurangnya empat pengganas Takfiri terbunuh dan 10 yang lain ditangkap semasa tindakan keras merentasi pelbagai daerah wilayah Kandahar sejak 24 jam lalu.

“Setakat ini, empat pejuang Daesh telah terbunuh dan 10 ditahan… seorang daripada mereka meletupkan dirinya di dalam sebuah rumah,” katanya.

Seorang pegawai Taliban kemudiannya berkata, dua orang awam juga ‘syahid’ dalam pertempuran itu.

Operasi baharu itu susulan serangan pengganas yang didakwa oleh Daesh di seluruh Afghanistan.

Dalam insiden keganasan terbaru, media tempatan yang memetik seorang pegawai Taliban melaporkan, terdapat juga letupan di pinggir barat Kabul pada pagi Isnin.

Daesh pada Ahad mengaku bertanggungjawab ke atas letupan bom yang memusnahkan sebuah bas mini di ibu negara Kabul pada hujung minggu.

Letupan bom itu memusnahkan kenderaan berhampiran pusat pemeriksaan Taliban di kawasan kejiranan Syiah, menyebabkan jumlah korban yang tidak diketahui.

Laporan media berkata seorang wartawan tempatan terkenal dan dua yang lain terbunuh dalam letupan itu.

Dasht-e Barchi ialah pinggir bandar Kabul yang didominasi oleh kebanyakan komuniti Syiah Hazara. – Agensi


Parlimen: Penjarakan sosial jemaah solat Jumaat kekal

KUALA LUMPUR, 1 Zulhijjah 1441H, Rabu – Penjarakan sosial di antara jemaah dalam solat Jumaat akan dikekalkan buat masa ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata perkara itu dilaksanakan dengan mengambil kira pandangan Majlis Keselamatan Negara (MKN) dan Kementerian Kesihatan berikutan penularan wabak COVID-19.

“Untuk menjustifikasikan hal ini kami telah merujuk ulama-ulama sedunia temasuk Syaikhul Al-Azhar dan Mufti Mesir serta ulama-ulama di Arab Saudi,” katanya pada sesi soal jawab persidangan Dewan Rakyat di sini, hari ini.

Beliau berkata demikian bagi menjawab soalan Khalid Abd Samad (PH-Shah Alam) yang membangkitkan mengenai Prosedur Operasi Standard (SOP) had jumlah jemaah solat Jumaat.

Zulkifli berkata sepanjang tempoh Perintah Kawalan Pergerakan (PKP), Jawatankuasa Muzakarah Khas Majlis Kebangsaan bagi Hal Ehwal Agama Islam (MKI) telah bermesyuarat tujuh kali bagi membincangkan isu-isu berkaitan pelaksanaan ibadah agama Islam.

Beliau berkata ia sesuatu yang tidak pernah berlaku dalam sejarah negara apabila jawatankuasa berkenaan duduk bermesyuarat dengan sebegitu banyak dalam tempoh yang singkat.

Zulkifli berkata hasil mesyuarat-mesyuarat itu, antaranya Prosedur Operasi Standard (SOP) yang dikeluarkan pihaknya dengan kerjasama MKN dan Kementerian Kesihatan.

Perkara itu antara lain meliputi mengenai kaedah pelaksanaan ibadah dalam bulan Ramadan; kedudukan saf solat; pelaksanaan ibadah korban; solat sunat Aidilfitri; solat musafir; perkahwinan orang Islam secara dalam talian; selain panduan hukum ujian saringan dan prosedur rawatan pesakit COVID-19 dalam bulan Ramadan.

“Mengambil kira keperluan umat Islam untuk memahami wabak COVID-19 dengan lebih mendalam dari sudut agama, saya sendiri telah mengambil inisiatif mengarang dua buah buku iaitu ‘Inilah Doaku’ dan ‘Soal Jawab Fiqh COVID-19’.

Kedua-dua buku ini boleh didapatkan secara percuma di Jabatan Perdana Menteri (Hal Ehwal Agama) dan juga dilaporkan lebih 50,000 pengunjung laman sesawang telah memuat turun buku-buku ini tidak termasuk yang disebarkan melalui medium-medium lain seperti WhatsApp dan Telegram Messenger,” katanya.

Beliau berkata demikian ketika menjawab soalan Wan Hassan Mohd Ramli (PAS-Dungun) yang mahu tahu usaha-usaha yang dibuat oleh Jabatan Perdana Menteri (Hal Ehwal Agama) dalam menyelesaikan isu-isu agama berkaitan pelaksanaan ibadah yang timbul sepanjang penularan wabak COVID-19. – Bernama


Tubuh RCI siasat TH dibangkitkan di Parlimen hari ini

KUALA LUMPUR, 22 Rabiulakhir 1442H, Selasa – Isu penubuhan Suruhanjaya Siasatan Diraja (RCI) berkenaan Tabung Haji dan tindakan kerajaan terhadap kes kartel daging import haram bakal mencuri tumpuan kerana antara perkara yang dibangkitkan di Dewan Rakyat hari ini.

Berdasarkan Aturan Urusan Mesyuarat Datuk Seri Abdul Azeez Abdul Rahim (BN-Baling) meminta perdana menteri menyatakan apakah langkah-langkah yang telah diambil oleh pihak kerajaan bagi mewujudkan Suruhanjaya Siasatan Diraja berkenaan Tabung Haji bagi menamatkan polemik politik yang membelenggu institusi itu.

Soalan itu berada di senarai ketiga pada sesi pertanyaan bagi jawab lisan selepas tamat sesi Waktu Pentanyaan-pertanyaan Menteri.

Tuan Ahmad Tarmizi Sulaiman (PAS-Sik) dalam sesi Waktu Pertanyaan-Pertanyaan Menteri pula meminta menteri Perdagangan Dalam Negeri dan Hal Ehwal Pengguna menyatakan perkembangan siasatan dan langkah tegas kementerian dalam menangani kes kartel daging import haram yang turut memproses daging babi di Senai, Johor baru-baru ini.

Sementara itu sesi perbahasan dan penggulungan bagi Rang Undang-undang Perbekalan 2021 peringkat Jawatankuasa juga diteruskan dengan tiga lagi kementerian dijangka menggulung perbahasan mengikut giliran seperti yang dijadualkan.

Tiga kementerian berkenaan adalah Kementerian Pelancongan, Seni dan Budaya; Kementerian Wilayah Persekutuan dan Kementerian Alam Sekitar dan Air.

Berdasarkan takwim Dewan Rakyat, sesi perbahasan berkenaan akan berlanjutan selama 10 hari sehingga 15 Dis ini, sementara Mesyuarat Ketiga Penggal Ketiga Parlimen ke-14 akan berlangsung selama 29 hari sehingga 17 Disember. – Bernama


Malaysia konsisten sokong perjuangan Palestin

KUALA LUMPUR, 17 Rabiulawal 1442H, Selasa – Malaysia sentiasa berpendirian jelas dan konsisten menyokong pembentukan Palestin sebagai sebuah negara yang merdeka dan berdaulat, kata Timbalan Menteri Luar Datuk Kamarudin Jaffar.

Menerusi kenyataan hari ini, Kamarudin berkata pendirian negara adalah selaras dengan resolusi Pertubuhan Bangsa-Bangsa Bersatu (PBB) dalam pembentukan negara melalui Penyelesaian Dua Negara berdasarkan garis sempadan pra 1967 dengan Baitulmaqdis sebagai ibu kota negara.

Justeru, beliau berkata kerajaan akan terus mengetengahkan pendirian serta menyokong usaha jujur, konkrit dan realistik bagi membantu Palestin serta mengukuhkan hubungan dua hala Malaysia dan Palestin.

“Kementerian Luar akan meneliti secara terperinci Laporan Mesyuarat Jawatankuasa Pilihan Khas Hubungan dan Perdagangan Antarabangsa Bil. 1 2020 yang diedarkan kepada Ahli Parlimen di Dewan Rakyat semalam.

“Selaras dengan dasar kerajaan yang komited menyokong Palestin, pihak kementerian akan membuat pertimbangan serius terhadap syor-syor yang dikemukakan dalam Laporan Jawatankuasa Pilihan Khas tersebut,” katanya.

Mengulas lanjut, beliau berkata pihaknya akan menyelaras tindakan susulan melibatkan kementerian serta agensi kerajaan yang berkaitan memandangkan syor-syor tersebut juga meliputi perkara-perkara di bawah bidang kuasa mereka.

Sementara itu, Kamarudin merakamkan penghargaan kepada Jawatankuasa Pilihan Khas Hubungan dan Perdagangan Antarabangsa di atas jemputan kepada wakil kementeriannya untuk memberi taklimat semasa Mesyuarat Jawatankuasa pada 7 Feb lepas.

Taklimat tersebut adalah mengenai hubungan serta kerjasama antara Malaysia-Palestin serta inisiatif Malaysia bagi membantu rakyat Palestin selain menyokong perjuangan mereka, katanya. – Bernama


Kapten kapal dipenjara kerana hantar pendatang asing ke Libya

ROME, 10 Rabiulawal 1443H, Ahad – Seorang kapten kapal yang menghantar 101 pendatang asing kepada pengawal pantai Libya, dengan niat menyelamatkan mereka di Laut Mediterranean, telah dijatuhkan hukuman penjara satu tahun.

Ia kes pertama seumpamanya yang pernah dibicarakan oleh mahkamah Itali.

Giuseppe Sotgiu didapati bersalah kerana melanggar undang-undang antarabangsa yang melarang pemulangan orang secara paksa ke negara-negara di mana keadaan mereka berisiko.

Sotgiu mengemudikan kapal Asso 28, sebuah kapal luar pesisir berbendera Itali yang membekalkan pelantar minyak di luar Libya, ketika operasi menyelamat pada 30 Julai 2018.

Pendatang – termasuk lima wanita hamil dan lima kanak-kanak bawah umur – dijemput oleh kapal yang tidak layak berada di perairan antarabangsa dan diserahkan kepada pengawal pantai Libya di pelabuhan Tripoli.

Pertubuhan antarabangsa yang menjalankan operasi menyelamat memberitahu Al Jazeera, walaupun tindakan itu langkah yang benar, tetapi penghakiman menghukum hanya seorang individu, sementara ia mengabaikan keperluan untuk meletakkan tanggungjawab ke atas negara Libya dan Kesatuan Eropah (EU).

Linardi memuji penghakiman itu kerana menegaskan prinsip bahawa mengembalikan pendatang ke Libya adalah suatu jenayah.

Namun, dia menekankan bahawa prinsip yang sama tidak diterapkan pada negara-negara Eropah yang bekerjasama dengan pengawal pantai Libya.

“Sekiranya anda mengecam seseorang kerana menyerahkan pendatang kepada (pengawal pantai Libya), anda akan mempersoalkan arahan daripada pihak berkuasa itu,” kata jurucakap pertubuhan bukan kerajaan (NGO) Jerman Sea Watch, Giorgia Linardi, kepada Al Jazeera.

Itali dan EU telah membiayai dan melatih pengawal pantai Libya secara khusus untuk menghentikan kemasukan pendatang.

Pada Julai, anggota Sea Watch merakam tindakan pihak berkuasa maritim Libya mengejar kapal pendatang yang penuh sesak dan menembak ke arahnya, dalam usaha menghentikannya dari menyeberangi Laut Mediterranian ke Eropah. – Agensi


Calon PRN Johor disaran buat ujian psikometrik rasuah

BANGI, 28 Jamadilakhir 1443H, Isnin – Ahli politik termasuk calon Pilihan Raya Negeri (PRN) Johor disaran mengambil ujian psikometrik Rasuah Buster Tag (RBTag) sebagai mengukur kecenderungan tahap integriti diri.

Pengerusi Yayasan Keprihatinan Komuniti Malaysia (MCCF), Datuk Seri Halim Ishak berkata, ujian RBTag bukan untuk mencari salah, sebaliknya demi kebaikan bakal calon dan ia tidak menjejaskan peluang mereka untuk menjadi calon PRN Johor.

“RBTag adalah alat untuk mengukur kecenderungan seseorang individu berkaitan dengan isu integriti yang menjurus kepada perlakuan salah guna kuasa dan rasuah.

“Kami menyarankan agar setiap calon atau parti yang akan bertanding pada PRN Johor dapat menghubungi pasukan RBTag Rasuah Busters untuk menduduki ujian psikometrik kerana ini adalah masa yang paling sesuai,” katanya seperti dilapor Sinar Harian, hari ini.

Ujian tersebut diyakini boleh membuktikan kepada masyarakat bahawa calon-calon yang terpilih adalah berintegriti dan selayaknya dipilih untuk menjadi wakil mereka.

Beliau menegaskan, ujian psikometrik ini juga boleh diperluaskan untuk diguna pakai dalam kalangan penjawat awam sebagai penanda aras integriti untuk sesebuah jabatan.

“Sekiranya mereka boleh menggesa mana-mana penjawat awam untuk melaksanakan ujian tersebut maka setiap kenaikan pangkat, kemasukan bakal penjawat awam boleh lebih telus dan berintegriti,” katanya.

Penggunaan ujian psikometrik RBTag itu merupakan amalan digunakan di negara yang berada dalam kedudukan 20 teratas dalam Indeks Persepsi Rasuah (CPI) antaranya Denmark, Finland, New Zealand, Sweden dan termasuk negara jiran, Singapura.


Risiko dibatal pas imigresen jika keluar kenyataan tak tepat

KUALA LUMPUR, 14 Zulkaedah 1441H, Isnin – Jabatan Imigresen Malaysia (JIM) memberi amaran keras akan membatalkan kelulusan pas yang dikeluarkan kepada warga asing sekiranya mereka mengeluarkan kenyataan tidak tepat dengan tujuan memburukkan imej negara.

Justeru, Ketua Pengarah Imigresen, Datuk Khairul Dzaimee Daud, meminta pemegang pas jangka panjang seperti pas penggajian, lawatan kerja sementara dan pas residen supaya berhati-hati semasa mengeluarkan sebarang kenyataan.

“Mereka berdepan risiko pembatalan pas dan akan diminta meninggalkan negara ini serta-merta, jika kenyataan berkenaan tidak tepat dan bertujuan memburuk-burukkan imej Malaysia,” katanya kepada Bernama hari ini.

Beliau berkata demikian ketika diminta mengulas dokumentari bertajuk ‘Locked Up in Malaysia’s Lockdown’ yang diterbitkan oleh agensi berita Al Jazeera.

Khairul Dzaimee berkata laporan mengenai operasi JIM semasa Perintah Kawalan Pergerakan (PKP) yang disifatkan agensi berita antarabangsa itu sebagai rasis dan tidak berperikemanusiaan adalah tidak benar kerana tidak mengambil kira fakta sebenar.

“Operasi imigresen di sekitar Jalan Masjid India, di sini, pada 1 Mei lepas telah memeriksa seramai 3,352 warga asing, namun jumlah yang ditahan untuk siasatan lanjut hanya 586 orang.

“Kerajaan Malaysia juga telah memberi rawatan secara percuma kepada 773 warga asing yang didapati positif COVID-19 di Depot Tahanan Imigresen (DTI) dan terdapat kedutaan asing yang memuji tindakan ini serta mengucapkan terima kasih,” katanya.

Al Jazeera sebelum ini menyiarkan dokumentari berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19. – Bernama


PDRM keluar garis panduan penyampaian PJPN tanpa istiadat

KUALA LUMPUR, 13 Rabiulakhir 1443H, Khamis – Polis Diraja Malaysia (PDRM) telah mengeluarkan garis panduan sejajar prosedur operasi standard (SOP), agar penyampaian Pingat Jasa Pahlawan Negara (P.J.P.N.) dilaksanakan tanpa majlis istiadat.

Pengarah Jabatan Pengurusan Bukit Aman Datuk Zaini Jass berkata garis panduan penyampaian P.J.P.N. tanpa istiadat, telah dikeluarkan pada 22 Julai lepas ekoran daripada penularan wabak pandemik COVID-19, yang ketika itu yang tidak membenarkan sebarang majlis diadakan.

Beliau berkata PDRM telah mengesan satu paparan gambar penyampaian P.J.P.N. tanpa istiadat yang tular melalui aplikasi WhatsApp pada semalam.

“PDRM ingin mengingatkan kepada semua penerima untuk tidak menjadikan isu berhubung penyampaian pingat dan sijil penghargaan P.J.P.N. tanpa istiadat.

“Ini kerana garis panduan penyampaian P.J.P.N. tanpa istiadat bertarikh 22 Julai lepas membenarkan pegawai kanan polis yang lebih kanan pangkatnya daripada penerima untuk menyerahkan pingat dan sijil penghargaan P.J.P.N,” katanya dalam satu kenyataan.

Zaini berkata perkara ini seharusnya tidak disensasikan sehingga menimbulkan salah faham kepada umum dengan memberi tanggapan negatif kepada PDRM, demi menjaga kemuliaan pingat serta jasa penerima itu sendiri. – Bernama


11 murid sekolah maut serangan pemberontak di Myanmar

YANGON, 26 Safar 1444H, Rabu – Sekurang-kurangnya 11 murid sekolah maut dalam serangan udara dan tembakan ke arah perkampungan di Myanmar.

Menurut agensi kanak-kanak Pertubuhan Bangsa-Bangsa Bersatu (PBB), serangan junta mendakwa pemberontak sasaran bersembunyi di kawasan berkenaan.

Ketua PBB, Antonio Guterres pada Selasa mengecam serangan yang menyebabkan sekurang-kurangnya 13 orang maut, termasuk 11 murid.

Myanmar berada dalam keadaan huru-hara sejak tentera merampas kuasa pada Februari tahun lalu, dengan hampir 2,300 orang awam terbunuh dalam tindakan keras terhadap perbezaan pendapat.

Wilayah Sagaing telah mengalami beberapa pertempuran paling sengit, antara pejuang anti-rampasan kuasa dan tentera yang menyaksikan seluruh kampung dibakar.

Agensi kanak-kanak PBB (UNICEF) mengutuk keganasan pada Jumaat di perbandaran Depeyin di Sagaing.

“Pada 16 September, sekurang-kurangnya 11 kanak-kanak maut dalam serangan udara dan kebakaran di kawasan awam,” katanya dalam kenyataan.

Katanya, sekolah mesti selamat dan tidak pernah menjadi sasaran.

“Sekurang-kurangnya 15 kanak-kanak dari sekolah yang sama masih hilang,” kata UNICEF yang turut menggesa mereka dibebaskan segera.

Jurucakap Guterres, Stephane Dujarric pada Perhimpunan Agung PBB mengutuk sekeras-kerasnya serangan oleh angkatan bersenjata Myanmar ke atas sebuah sekolah di Let Yet Kone dan mengucapkan takziah kepada keluarga mangsa.

Serangan ke atas sekolah adalah bertentangan dengan undang-undang kemanusiaan antarabangsa dan pelanggaran berat terhadap kanak-kanak ketika konflik bersenjata.-  Agensi


MPM hantar memorandum keluhan rakyat kepada Istana Negara

KUALA LUMPUR, 23 Zulkaedah 1442H, Ahad – Majlis Perundingan Melayu (MPM) akan menyerahkan memorandum Rakyat2Rakyat dengan diiringi memorandum Rakyat2Istana kepada Istana Negara dalam masa terdekat.

Setiausaha Agung MPM, Datuk Dr Hasan Mad berkata, memorandum Rakyat2Rakyat akan terlebih dahulu diserahkan kepada Amanah Rakyat – pemimpin komuniti yang terpilih – yang kemudiannya akan dikongsikan bersama komunitinya.

Beliau berkata, memorandum itu akan diiringi Rakyat2Istana yang telah diserahkan ke Istana Negara pada 12 Februari 2021, yang akan diperbaharui.

“MPM bersama NGO sekutunya akan berarak ke istana bagi menyerahkan Memo Rakyat2Istana, serta memohon perkenan Majlis Raja-Raja bersidang segera, seterusnya bertitah melaksanakan kehendak rakyat seperti mana termaktub di dalam memorandum Rakyat2Istana itu,” katanya.

Beliau berkata, kandungan utama memorandum itu antara lainnya memohon perkenan Mesyuarat Majlis Raja-Raja Melayu memberi mandat kepada Tuanku Seri Paduka Baginda mengisytiharkan darurat keselamatan politik.

“Ia termasuk merombak Kabinet, digantikan dengan kerajaan ‘Raja & Rakyat’ untuk mentadbir negara, bagi mengeluarkan negara ini daripada krisis-krisis yang dialami, manakala Parlimen dibenarkan untuk bersidang.

“Diharapkan menjelang pertengahan Julai 2021 Majlis Raja-Raja dapat memenuhi kehendak rakyat ini,” katanya.

Dr Hasan menegaskan, rakyat tidak tidak mampu menunggu sehingga Pilihan Raya Umum ke-15 (PRU15) untuk menolak pemimpin yang ada.

“Ramai darinya akan terus menjelma menjelang PRU15 kerana sistem politik yang kita amalkan membolehkan mereka terus ditampilkan.

“Rakyat tidak berhasrat untuk menderhaka kepada istana. Rakyat hendakkan istana segera bertindak, gunakan kuasanya seperti mana diperuntukkan di dalam Perlembagaan Persekutuan untuk membentuk kerajaan ‘Raja & Rakyat’, sebagai Kerajaan Interim,” katanya.

Menjelaskan gerak kerja Kerajaan Interim, beliau berkata, Ahli Parlimen perlu ke Parlimen untuk meneruskan tugas sebagai penggubal undang-undang.

“…Sehinggalah kerajaan ‘Raja & Rakyat’ dapati mereka telah ‘sembuh’ sepenuhnya, diadakan PRU15 dan dikembalikan sistem kepimpinan berparlimen, yang hebat bermaruah dan diberkati,” katanya.


PDRM tawar diskaun kompaun saman terpilih mulai 9 Disember

BANGI, 3 Jamadilawal 1443H, Rabu – Polis Diraja Malaysia (PDRM) menawarkan pengurangan kompaun saman terpilih sehingga 80 peratus dengan had minima sebanyak RM30 bermula 9 Disember hingga 12 Disember ini.

PDRM dalam satu kenyataan berkata, tawaran itu diberikan bersempena 100 hari aspirasi Keluarga Malaysia yang akan dirasmikan oleh Perdana Menteri, Datuk Seri Ismail Sabri Yaakob.

Pengarah Jabatan Siasatan dan Penguatkuasaan Trafik, Datuk Wira Mat Kasim Karim berkata, semua pembayaran kompaun boleh dibuat di kaunter PDRM KLCC, kaunter bayaran saman trafik Ibu Pejabat Polis Daerah dan Kontinjen serta aplikasi MyBayar saman sepanjang tempoh empat hari itu.

“Pengurangan kompaun tidak ditawarkan bagi kesalahan kemalangan, memotong secara merbahaya, menggunakan lorong kecemasan, tidak patuhi isyarat lampu merah, memotong di garisan berkembar, kesalahan yang dikategorikan tidak boleh dikompaun (NC), kesalahan berstatus perbicaraan, kesalahan berkaitan kenderaan berat dan pengubahsuaian ekzos kenderaan.

Pada masa sama, beliau turut menasihatkan orang ramai mematuhi prosedur operasi standard (SOP) dalam mengawal penularan COVID-19 ketika berurusan di kaunter bayaran fizikal, selain menggalakkan pembayaran kompaun secara dalam talian.


Gempa bermagnitud 5.2 landa kepulauan Auckland

HONG KONG, 30 Jamadilakhir 1443H, Rabu – Gempa bumi berkekuatan 5.2 pada skala Richter menggegarkan Kepulauan Auckland, New Zealand pada 04:24 GMT Rabu, menurut Jabatan Kajian Geologi Amerika Syarikat.

Pusat gempa, dengan kedalaman 10.0 kilometer, berada pada 49.8839 darjah selatan dan 163.1968 darjah timur, lapor Agensi Berita Xinhua. – Bernama


Layakkah vernakular dapat peruntukan jika bukan entiti awam?

Oleh Athirah Huda Zalhe

BANGI, 2 Jamadilakhir 1443H, Rabu – Isu peruntukan terhadap sekolah vernakular terus menjadi pertikaian pelbagai pihak, apatah lagi selepas Mahkamah Tinggi Kuala Lumpur memutuskan sekolah berkenaan bukan pihak berkuasa awam selain penubuhan dan kewujudannya tidak bercanggah Perlembagaan.

Lantaran itu, ramai pihak mula mempersoalkan relevan sekolah vernakular disenarai sebagai penerima peruntukan kerajaan sedangkan ia bukan sebuah entiti awam.

Tatkala, pertikaian itu terus timbul, pertubuhan pendidikan Cina, Dong Zong pula seolah-olah mengambil kesempatan mendesak kerajaan mempercepatkan peruntukan kepada sektor pendidikan seperti yang diumumkan dalam Belanjawan 2022.

Malah, Pengerusi Dong Zong, Tan Tai Kim turut meminta kerajaan menyelesaikan masalah kekurangan guru di Sekolah Jenis Kebangsaan Cina (SJKC) susulan sesi persekolahan baharu akan bermula pada Mac ini.

Dong Zong antara lain turut meminta kerajaan memperincikan peruntukan pendidikan yang diumumkan dalam Belanjawan 2022, khususnya membabitkan sekolah mubaligh dan Sekolah Menengah Jenis Kebangsaan (SMJK).

“Walaupun peruntukan untuk pembangunan pendidikan dalam belanjawan telah bertambah dengan banyak sekali, tetapi belanjawan tersebut tidak menyebut tentang sekolah mubaligh dan SMJK.

“…bahkan tidak juga menyebut peruntukan untuk pembinaan SJKC baru dan pembinaan sekolah baru untuk SJKC yang dipindahkan ke kawasan lain,” kata Tai Kim.

Sudah lali dengan sikap ‘rakus’ Dong Zong itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, pertubuhan itu akan berusaha mendapatkan manfaat daripada kerajaan, kerana tahu pemerintahan kini tidak stabil dan memerlukan undi kaum Cina.

Justeru, katanya, Dong Zong yakin kerajaan akan terus melayani karenah mereka walaupun sudah jelas pertubuhan itu mempunyai agenda tersendiri.

“Keputusan mahkamah masih dalam rayuan, lagipun interpretasi bahawa sekolah vernakular bukan ‘public entity’ memberikan gambaran bahawa mereka adalah hak ‘private’.

“Jika hak ‘private’, maka adakah mereka ini layak mendapatkan bantuan kerajaan? Ini persoalan yang masih tidak terjawab,” katanya.

Atas dasar itu, Aminuddin meminta kerajaan melihat isu berkenaan dalam skop yang lebih luas, khususnya membabitkan masalah perpaduan dalam Keluarga Malaysia.

“Bukan hanya melihat pada kehendak pihak-pihak tertentu sahaja. Kalau tidak, sampai bila negara kita tidak akan ke mana,” katanya.

Sebelum ini, Mahkamah Tinggi memutuskan penubuhan sekolah vernakular serta penggunaan bahasa Cina dan Tamil sebagai bahasa pengantar di sekolah berkenaan tidak bercanggah Perlembagaan.

Keputusan itu diputuskan Hakim Datuk Mohd Nazlan Mohd Ghazali selepas menolak saman Ikatan Muslimin Malaysia (ISMA), Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA).

Dalam penghakimannya, Mohd Nazlan berkata, penubuhan dan kewujudan sekolah vernakular tidak melanggar Perkara 5 (kebebasan diri), Perkara 8 (hak kesamarataan), Perkara 10 (kebebasan bercakap, berhimpun dan berpersatuan), Perkara 11 (kebebasan beragama) dan Perkara 12 (hak berkenaan pendidikan) Perlembagaan Persekutuan.

Katanya, sekolah vernakular bukan pihak berkuasa awam dan berdasarkan latar belakang sejarah serta perundangan Perkara 152 (bahasa Malaysia sebagai bahasa kebangsaan) serta niat pihak yang menggubal perlembagaan ketika itu, penggunaan selain Bahasa Melayu bagi pengajaran di sekolah vernakular bukan untuk tujuan rasmi dan tidak melanggar Perkara 152 (1) Perlembagaan.


Kekuatan iktikad, kesepakatan mampu tundukkan kapitalis

KEMPEN membeli barangan dan perkhidmatan muslim sebenarnya memerlukan kekuatan iktikad dan kesepakatan, dua jenis kekuatan yang mampu diperoleh oleh mana-mana pihak, jika mahu.

Kekuatan iktikad dan kesepakatan ini mampu menundukkan kekuatan kapitalis.

Kekuatan iktikad adalah sumber segala kekuatan. Dalam konteks ini, kepimpinan dunia mesti berada di tangan muslim, barulah aman hidup manusia.

Kepimpinan mesti dominan. Orang lain mengikut kita, bukan kita yang mengikut orang.

Itu iktikad kita sebagai muslim.

Iktikad sebegini melahirkan sikap tidak mahu mengalah dan tidak mudah disogok keselesaan.
Tiada sesiapa yang mampu berada di posisi diikuti orang kecuali dia mesti mendahului. Ketinggalan tidak bermakna mengalah.

Kesepakatan yang tulen adalah dijana daripada iktikad bahawa muslimin itu bersaudara, mesti bertindak sebagai satu jasad.

Kita komunitarianistik, bukan individualistik.

Kapitalis boleh kemukakan apa saja produk dan servis, tetapi mesti tunduk pada kehendak dan kuasa komuniti.

Ketundukan ini omong kosong jika individualistik berleluasa.

Jika kita kuat melaungkan kempen beli produk dan servis muslim, tetapi individualistik kita tinggi, kita boleh menang sorak sahajalah.

Kesepakatan untuk menundukkan kapitalis juga memerlukan pengorbanan dan semangat juang yang tinggi. Sanggup menempuh waktu sukar. Ibarat kita gigit jari kapitalis, kapitalis gigit jari kita juga.

Orang yang menang ialah yang mampu bertahan sesaat lebih lama daripada lawannya.

Bersediakah kita untuk mendominasi negara dan tanah air kita semula?

Hidup ini hanya sekali. Habiskan usia untuk menebus kedaulatan yang diinjak-injak sekarang.

Mohd Hazizi Ab Rahman
Naib Presiden BERJASA


Pelantikan Menteri Besar: Budi bicara bukan sesuka hati

Oleh: Tun Abdul Hamid Mohamad

PADA 14 03 2022, saya mengakhiri rencana saya “PRN Melaka dan Johor Petunjuk Pengundian Melayu Dalam PRU15” dengan nada gembira “Akhir kata, satu perkara yang patut dipuji ialah istiadat mengangkat sumpah Menteri Besar tidak diadakan pada malam kiraan undi itu juga seperti yang dilakukan di beberapa buah negeri…Pihak istana tidak sepatutnya melayan cubaan berbuat demikian. Kemuliaan raja mestilah dijaga.”

Esoknya, saya terbitkan rencana tersebut. Pada hari yang sama, keluar berita bahawa DYMM Sultan Johor tidak memperkenankan Dato’ Seri Hasni Mohammad, nama yang dikemukakan oleh Barisan Nasional (BN), parti yang memenangi lebih daripada dua pertiga kerusi DUN Johor, untuk dilantik menjadi Menteri Besar. Sebaliknya, baginda melantik Dato’ Onn Hafiz Ghazi, pilihan baginda sendiri. Berikutan dengan itu, keluar pula berita bahawa 39 daripada 40 orang DUN BN telah menandatangani akuan bersumpah menyokong Dato’ Seri Hasni sebagai Menteri Besar.

Jika episod ini berlanjutan, maka akan berlakulah krisis Perlembagaan sekali lagi. Nampaknya, di Malaysia ini krisis Perlembagaan tidak putus-putus. Jika ia tidak disebabkan oleh ahli-ahli politik, ia disebabkan oleh raja-raja. Lee Hsien Loong, Perdana Menteri Singapura akan terus menerus mendapat hiburan percuma daripada drama lucu politik Malaysia.

Apakah kesan tindakan Ahli-Ahli DUN Johor, kecuali Dato’ Onn Hafiz itu? Itu bererti Dato’ Onn Hafiz tidak mendapat sokongan majoriti Ahli-Ahli DUN Johor sedangkan syarat untuk seseorang itu dilantik sebagai Menteri Besar ialah dia adalah orang yang mungkin mendapat sokongan majoriti dalam DUN. Sebagai seorang ahli parti UMNO/BN, Dato’ Onn Hafiz sepatutnyalah meletak jawatan. Malah, mengetahui bahawa partinya telah mengemukakan nama Dato’ Seri Hasni untuk dilantik sebagai Menteri Besar, beliau tidak sepatutnya menerima pelantikan itu jika baginda sultan mahukannya, tanpa beliau melobi sekalipun.

Sebagai ahli parti yang bertanding dan menang atas nama parti, beliau sepatutnya menghormati kehendak partinya, bukanlah berselindung di sebalik kata-kata “menjunjung titah perintah tuanku.”

Ini satu lagi misalan sikap sesetengah ahli politik kita yang hanya memikirkan kepentingan diri tanpa mempeduli ia akan melemahkan kerajaan sendiri. Baharu sahaja PRN diadakan untuk mengatasi masalah sebuah kerajaan yang lemah kerana majoriti kecil, sebaik sahaja menang dengan majoriti besar, kerajaan baharu menjadi lemah semula kerana Menteri Besar tidak mendapat sokongan DUN partinya, walaupun dalam kes ini istana lebih boleh dipersalahkan.

Oleh sebab ADUN-ADUN itu telah menandatangani akuan bersumpah menyokong Dato’ Seri Hasni sebagai Menteri Besar, sepatutnya, jika mereka konsisten, mereka tidak akan menerima pelantikan sebagai Ahli Exco, jika ia ditawarkan kepada mereka sekalipun. Tetapi, saya tidak hairan jika ada yang menerima, malah melobi, dengan itu memecahbelahkan parti sekali lagi. Mereka juga akan memberi alasan “menjunjung titah perintah tuanku.”

Jika mereka berprinsipal dan tidak menerima jawatan Exco, bagaimana kerajaan hendak ditubuh? Dalam keadaan itu, Dato’ Onn Hafiz sepatutnya meletak jawatan dan baginda sultan hendaklah melantik Dato’ Seri Hasni sebagai Menteri Besar.

Dalam keadaan biasa, jika Menteri Besar kehilangan sokongan majoriti, jalan terakhir untuk menyelesaikan kisis Perlembagaan ini ialah dengan mengadakan undi tidak percaya terhadap Menteri Besar di DUN. Tetapi, bagaimana hendak memanggil persidangan DUN jika kerajaan pun tidak tertubuh? Lihatlah bagaimana leceh akibatnya.

Perkara 4(2) Bahagian Kedua Undang-Undang Tubuh Kerajaan Johor 1895, memperuntukkan DYMM Sultan hendaklah melantik seorang ahli DUN yang pada pendapat baginda mungkin mendapat kepercayaan majoriti ahli dewan itu menjadi Menteri Besar.

Perkara 7(2)(a) Bahagian Kedua itu juga memperuntukkan, dalam melantik Menteri Besar, baginda boleh bertindak atas budi bicara baginda.

Perlu dijelaskan bahawa budi bicara bukanlah sesuka hati. Ia bererti orang yang pada fikiran baginda mungkin mendapat kepercayaan majoriti ahli-ahli DUN.

Dalam demokrasi berparlimen, apabila sebuah parti atau gabungan parti-parti memenangi bilangan kerusi majoriti dalam sesuatu pilihan raya dan ia mencadangkan seseorang untuk menjadi Menteri Besar, maka orang itulah yang mungkin mendapat kepercayaan majoriti ahli-ahli DUN. Melantik orang lain mungkin mengakibatkan seperti yang berlaku dalam kes Johor ini.

Tidak mengikuti cadangan parti yang memenangi majoriti kerusi DUN itu juga akan memecahbelahkan parti dan melemahkan kerajaan.

Sebenarnya, berlainan daripada monarki mutlak (absolute monarchy), Menteri Besar adalah lebih kepada Menteri Besar kerajaan parti yang memerintah, bukan Menteri Besar sultan yang bertakhta. Baik buruk Menteri Besar tidak reflect baik buruk sultan, tetapi ia akan reflect kerajaan parti yang memerintah. Pengundi yang marah kepada seorang Menteri Besar mungkin vote out sebuah kerajaan, bukan sultan. Maka, sultan tidak sepatutnya menganggap seorang Menteri Besar itu sebagai Menteri Besarnya dan, oleh itu, melantik orang yang disukainya menjadi Menteri Besar.

Bagaimana mengatasi kebuntuan ini? Dato’ Onn Hafiz eloklah meletak jawatan dan DYMM Sultan hendaklah melantik Dato’ Seri Hasni sebagai Menteri Besar.

17 03 2022


COVID-19: Kes baharu kembali dua angka

KUALA LUMPUR, 12 Zulhijjah 1441H, Ahad – Sebanyak 14 kes baharu COVID-19 dilaporkan hari ini berbanding sembilan kes semalam dengan 13 daripada kes baharu itu membabitkan penularan dalam negara.

Ketua Pengarah Kesihatan, Datuk Dr Noor Hisham Abdullah berkata, pertambahan kes baharu itu menjadikan jumlah kumulatif kini 8,999 kes dengan jumlah kes aktif dengan kebolehjangkitan sebanyak 210 kes.

Bagaimanapun, jumlah kematian akibat jangkitan COVID-19 kekal 125 orang.

Semua 13 kes penularan dalam negara merupakan warganegara Malaysia iaitu 11 kes daripada Kluster PUI Sivagangga dan dua kes saringan di Pintu Masuk Antarabangsa Laut Labuan.

“Kes pertama (di Sabah) merupakan pelajar yang tiba dari Sandakan yang akan memulakan pengajian di Labuan manakala kes kedua pula dari Penampang yang datang ke Labuan untuk bercuti bersama keluarga,” katanya dalam kenyataan hari ini.

Bagi satu kes import yang dilaporkan, ia melibatkan warganegara Filipina yang mendapat jangkitan di luar negara.

Dr Noor Hisham berkata, terdapat 17 kes pulih dan dibenarkan discaj hari ini, menjadikan jumlah keseluruhan pulih sepenuhnya sebanyak 8,664 kes atau 96.3 peratus daripada jumlah keseluruhan kes.

Tambahnya, terdapat hanya dua kes positif sedang dirawat di Unit Rawatan Rapi (ICU), dengan satu daripadanya memerlukan bantuan pernafasan.

Sementara itu, katanya, setakat 12 tengah hari tadi, sebanyak 313 orang disaring bagi kluster PUI Sivagangga.

“Daripada jumlah saringan ini, 20 kes aktif dikesan positif, 280 lagi negatif manakala 13 kes masih menunggu keputusan ujian. Daripada kes positif yang dilaporkan, 15 kes adalah dalam kalangan warganegara Malaysia dan lima kes adalah bukan warganegara. Tiada kes dirawat di ICU dan tiada kematian dilaporkan,” katanya.

Menurutnya, sebanyak 11 kes positif dilaporkan ke Pusat Kesiapsiagaan dan Tindak Cepat Krisis Kebangsaan (CPRC) dengan lapan kes merupakan kontak rapat kepada kes positif ke-8975, iaitu termasuk satu kes pelajar sekolah berumur tujuh tahun.

Dr Noor Hisham berkata, kes-8975 itu merupakan kes generasi pertama.

Selain itu, dilaporkan tiga kes merupakan kontak rapat kepada kes positif ke-8976, iaitu termasuk satu kes pelajar sekolah berumur 10 tahun. Kes-8976 merupakan kes generasi pertama.

“Semua kes telah dimasukkan ke Hospital Sultanah Bahiyah, Alor Setar untuk diasingkan dan menerima rawatan.

“Aktiviti pengesanan kontak rapat secara aktif giat dilaksanakan oleh Pejabat Kesihatan Daerah (PKD) untuk mencegah penularan COVID-19 selain aktiviti pembersihan dan nyahkuman dilaksanakan di semua premis termasuk sekolah yang terlibat dan rumah kes yang dikesan positif,” jelasnya. – Bernama


Sokongan Xavier kepada PM bantu ke arah kestabilan politik

KUANTAN, 29 Rejab 1442H, Sabtu – Sokongan Ahli Parlimen Kuala Langat Datuk Dr Xavier Jayakumar terhadap kerajaan Perikatan Nasional (PN) yang diterajui Perdana Menteri Tan Sri Muhyiddin Yassin dapat membantu ke arah kestabilan politik, kata Pengerusi PN Pahang Datuk Saifuddin Abdullah.

Saifuddin berkata beliau mengalu-alukan sokongan itu dan beranggapan bekas Menteri Air, Tanah dan Sumber Asli berkenaan sedar betapa pentingnya untuk mewujudkan kerajaan yang stabil demi memastikan kelangsungan dan kebajikan rakyat terjaga ketika negara berhadapan pandemik COVID-19.

“Soal keluar daripada Parti Keadilan Rakyat (PKR) itu hak peribadi beliau, tetapi yang penting kesediaan untuk menyokong kepimpinan perdana menteri, kerana kita perlukan kestabilan… hari ini tugas kerajaan PN untuk seimbangkan hidup dan kelangsungan hidup semasa pandemik ini,” katanya.

Saifuddin yang juga Pengerusi Bersatu Pahang berkata demikian ketika diminta mengulas mengenai peletakan jawatan Xavier sebagai Naib Presiden dan ahli PKR, selepas merasmikan Pusat Khidmat Parlimen Indera Mahkota cawangan Semambu, di sini hari ini.

Ditanya mengenai sokongan masyarakat Cina dan India di Pahang terhadap PN, Ahli Parlimen Indera Mahkota itu berkata tumpuan kini diberikan untuk meningkatkan perkhidmatan kepada golongan berkenaan tanpa mengetepikan kaum Melayu. – Bernama


287 kes COVID-19 hari ini, tertinggi sejak penularan di Malaysia

PUTRAJAYA, 14 Safar 1442H, Jumaat – Sebanyak 287 kes baharu COVID-19 dicatatkan dalam tempoh 24 jam lepas, jumlah kes harian tertinggi pernah direkodkan sejak permulaan pandemik itu di Malaysia, kata Ketua Pengarah Kesihatan Tan Sri Dr Noor Hisham Abdullah.

Beliau berkata kesemua kes itu adalah penularan tempatan dan perkembangan terbaharu tersebut menjadikan kes terkumpul kini berjumlah 11,771 kes dengan kes aktif sebanyak 1,540 kes.

“Trend peningkatan inilah yang Kementerian Kesihatan (KKM) khuatiri dan diperingatkan hampir setiap hari kepada semua pihak, kerana perkara itu sememangnya selari dengan trend peningkatan jumlah kes dan kematian COVID-19 yang dilihat di seluruh dunia.

“Kes COVID-19 di dunia pada masa kini mencecah sekitar 34.2 juta kes dan jumlah kes harian menunjukkan kenaikan iaitu sekitar 309,000 kes berbanding sebelumnya kira-kira 302,000 kes,” katanya pada sidang media perkembangan COVID-19 hari ini.

Beliau berkata tiada kematian baharu akibat COVID-19 dilaporkan dan jumlah kumulatif kes kematian kekal 136 kes. – Bernama


Vaksinasi: Petugas perlu maklum pihak atasan jika keletihan

SUNGAI SIPUT, 11 Zulhijjah 1442H, Rabu – Petugas kesihatan yang keletihan fizikal dan mental perlu memaklumkan kepada pihak atasan mengenai keadaan diri mereka dan minta direhatkan sementara daripada sebarang tugasan, kata Timbalan Menteri Kesihatan Datuk Dr Noor Azmi Ghazali.

Beliau berkata mereka perlu direhatkan dan digantikan dengan orang lain agar tidak mengganggu kelancaran proses suntikan vaksinasi di pusat pemberian vaksin (PPV).

“Apabila kita (petugas kesihatan) sudah letih, mesti beritahu supaya dapat direhatkan, apabila (kerja) diteruskan juga, kerja tidak jadi produktif kerana tugas memberi vaksinasi satu perkara yang sangat serius melibatkan kesihatan dan nyawa orang lain,” katanya selepas melawat PPV Dewan Majlis Perbandaran Kuala Kangsar di sini hari ini.

Beliau berkata Kementerian Kesihatan (KKM) sedar ada petugas kesihatan yang mengalami keletihan mental dan fizikal ketika negara berdepan dengan pandemik COVID-19 sejak setahun lepas yang memerlukan penugasan serta pengoperasiaan lebih daripada jadual atau tugasan biasa.

Sementara itu, Dr Noor Azmi berkata pihaknya mengambil maklum mengenai kes seorang wanita yang didakwa menjadi mangsa gangguan seksual oleh seorang anggota keselamatan yang bertugas di sebuah PPV di Johor Bahru, Johor Ahad lepas.

“Sudah pasti kalau ada perkara yang tidak baik dan tidak betul dilakukan oleh mana-mana pihak, tindakan mesti diambil kerana perkara seperti ini boleh menakut-nakutkan orang ramai untuk datang ke PPV bagi suntikan vaksin,” katanya. – Bernama


Lupakan dulu PRU15 tahun ini, fokus sosioekonomi rakyat

Oleh Siti Hafidah Abd Ghaffar

BANGI, 7 Zulkaedah 1443H, Selasa – Tidak sewajarnya timbul gesaan untuk Pilihan Raya Umum ke-15 (PRU15) dilaksanakan segera, kerana rakyat kini berdepan pelbagai kemelut dan krisis.

Apa yang lebih penting, kerajaan dan parti pembangkang perlu berganding bahu bagi memastikan rakyat mempunyai harapan yang cerah untuk menikmati keadaan sosioekonomi lebih stabil.

Penganalisis politik, Dr Syed Agil Syed Alsagoff berpandangan, perkembangan ekonomi negara buat masa ini, selain krisis makanan, kenaikan harga barang dan wabak penyakit yang menular menunjukkan PRU15 tidak sesuai untuk dilaksanakan pada tahun ini.

Beliau berkata, kepentingan politik seharusnya menjadi keutamaan selepas masalah sosioekonomi rakyat dapat diselesaikan.

Katanya, buat masa sekarang kerajaan dan parti politik di negara ini perlu berusaha memberi sokongan satu sama lain bagi membolehkan masalah yang membelenggu rakyat dapat ditangani.

“Jadi kita tidak boleh mengatakan bahawa satu parti itu mampu untuk memerintah dan membubarkan Parlimen sedangkan masalah-masalah negara ini masih belum dapat diselesaikan lagi.

“Terutama rakyat masih belum dalam keadaan sempurna dan mereka terbelenggu dengan masalah kehidupan seharian dan sebagainya,” katanya ketika dihubungi Ismaweb.net hari ini.

Mengulas lanjut, beliau berkata, semua pihak sewajarnya mengambil iktibar daripada pergolakan politik yang berlaku sebelum ini di dalam dan luar negara.

“Misalnya apa yang berlaku di Sri Lanka harus menjadi iktibar bagaimana kita sepatutnya meningkatkan sekuriti keselamatan dan pemakanan.

“Justeru saya berharap semua pihak bukan sahaja kerajaan tetapi parti politik kita memberikan perhatian kepada masalah rakyat kerana mereka penentu kepada pembangunan dan masa depan negara,” katanya.

Baru-baru ini, Datuk Seri Ismail Sabri Yaakob meminta semua ahli Barisan Nasional (BN) bersiap sedia bagi menghadapi PRU15 yang dijangka tiba pada bila-bila masa dari sekarang.

Katanya, bagi memastikan mimpi buruk 22 bulan tidak berulang, BN wajib bekerja keras, bersiap siaga dan bersatu padu dalam menghadapi PRU yang akan tiba bila-bila masa dari sekarang, bagi mengekalkan rentak kemenangan yang telah dicapai mutakhir ini.


Siri gagal jawab soalan mengenai Palestin

SAN FRANCISCO, 29 Rabiulakhir 1443H, Sabtu – Syarikat gergasi Silicon Valley berdepan kemarahan global selepas video seorang personaliti TikTok mendedahkan, bagaimana pembantu suara Siri tidak mengenali bandar-bandar Palestin menjadi tular.

Dengan lebih 40,000 pengikut, Mayanora, yang dikenali sebagai Mindful Traveller di TikTok, meminta Siri memberitahu masa di Palestin dan pembantu suara itu menjawab: “Saya tidak tahu pukul berapa di sana sekarang.”

Bagaimanapun, apabila dia membuat susulan dengan soalan yang sama untuk Israel, Siri segera menjawab dengan masa yang tepat, “Di Baitulmaqdis, Israel, jam 13:20.”

Bagi menguatkan lagi sikap berat sebelah Apple terhadap rakyat Palestin dalam videonya, Mayanora meminta Siri memberitahunya waktu di bandar Ramallah dan Hebron.

“Maaf, saya tidak tahu pukul berapa di Ramallah,” kata Siri.

Jawapan sama turut diberikan mengenai bandar Hebron.

Dia terus bertanyakan masa di Baitulmaqdis Timur, bagaimanapun Siri sekali lagi memberi jawapan yang sama.

Mayanora memberitahu Metro bahawa dia menyedari isu itu apabila membaca mengenai perisian pengintip Pegasus dan sekatan membuat hantaran di media sosial untuk rakyat Palestin ketika pergerakan Sheikh Jarrah.

Marah dengan prasangka ketara Apple terhadap rakyat Palestin, orang ramai menggunakan media sosial untuk menuduh gergasi teknologi itu sebagai bersifat perkauman dan diskriminasi.

Seorang penulis Palestin yang tinggal di Gaza, Omar Ghraieb, menulis: “Hai @Apple @AppleSupport, kami melihat anda, tetapi anda tidak melihat kami! Betulkan. Palestin wujud, Palestin adalah negara yang dijajah. Kekurangan anda memalukan, anda jelas menyokong pendudukan.”

“Siri tidak tahu masa di Palestin, @AppleSupport? Ini perkauman,” tulis pengguna Twitter lain. – Agensi


Sudan batal undang-undang boikot Israel

KHARTOUM, 25 Syaaban 1442H, Rabu – Sudan bertindak membatalkan undang-undang yang memperuntukkan pemboikotan ke atas negara haram Israel.

Undang-undang terbabit dikuatkuasakan sejak negara itu memperoleh kemerdekaan dari Britain.

“Kabinet Sudan dalam mesyuaratnya hari ini (Selasa) telah meluluskan undang-undang baharu yang membatalkan undang-undang memboikot Israel tahun 1958.

“Sudan yakin keputusan itu tetap berpegang kepada penyelesaian masalah Palestin melalui pelaksanaan resolusi dua negara,” kata Majlis Menteri Sudan dalam satu kenyataan, semalam.

Selain itu, pihaknya akan memuktamadkan undang-undang baharu itu bersama-sama Majlis Berdaulat.

Sudan mengadakan hubungan normalisasi dengan negara penjajah Israel tahun lalu, setelah menerima tekanan dari Amerika Syarikat (AS) berikutan penghapusan ketetapan negara Afrika dari negara-negara yang menyokong keganasan. – Agensi


Jawatan TPM, janji wajar ditunaikan

Oleh Ainul Illia Meor Suzurudin

BANGI, 15 Zulhijjah 1443H, Jumaat – Penganalisis politik, Dr Mazlan Ali menyifatkan isu berkaitan jawatan Timbalan Perdana Menteri merupakan satu perkara yang serius kerana membabitkan draf perjanjian Memorandum Perjanjian (MoA).

Pada Isnin, Pengerusi Perikatan Nasional (PN), Tan Sri Muhyiddin Yassin menegaskan bahawa sememangnya wujud perjanjian mengenai jawatan Timbalan Perdana Menteri dan kuota Kabinet.

Beliau berkata, selaku Pengerusi PN, Muhyiddin menandatangani perjanjian itu bersama-sama Datuk Seri Ismail Sabri Yaakob dan disaksikan oleh Setiausaha Agung Perikatan Nasional (PN), Datuk Seri Hamzah Zainuddin serta Tan Sri Annuar Musa.

Malah, katanya, draf perjanjian itu digubal oleh Datuk Seri Takiyuddin Hassan yang juga Setiausaha Agung PAS.

Mengulas perkara itu, Dr Mazlan berkata, sekiranya wujud MoA tersebut, maka ia sewajarnya ditunaikan selaras dengan perjanjian antara pihak terlibat.

“Sebenarnya ini satu perkara yang dianggap serius kerana ia merupakan satu memo dalam bentuk perjanjian. Asasnya MoA tu ada terma-terma yang sudah dipersetujui.

“Kalau ia berdasarkan kepada janji yang sudah diikat antara UMNO dan Bersatu, maka ia patut ditunaikan dan diberikan jawatan Timbalan Perdana Menteri kepada Bersatu,” katanya ketika dihubungi Ismaweb.net.

Mengulas kewajaran mewujudkan jawatan Timbalan Perdana Menteri, Dr Mazlan berkata, hakikatnya ia adalah satu perkara yang baik bagi membantu tugas Perdana Menteri.

“Sebenarnya ada baik juga jawatan Timbalan Perdana Menteri diwujudkan kerana kita lihat dalam situasi krisis sekarang, Perdana Menteri memerlukan fokus di pelbagai sektor baik di luar negara mahupun dalam negara.

“Kita lihat jawatan Timbalan Perdana Menteri juga mempunyai pengaruh yang tersendiri, dianggap sebagai orang yang boleh menyelaraskan perjalanan kementerian yang ada sekiranya berlaku salah faham dan sebagainya.

“Maka jawatan ini mempunyai satu wibawa yang begitu tinggi, berpengaruh seperti Perdana Menteri. Kita lihat semasa zaman Tun Dr Mahathir Mohammad dahulu, semasa krisis UMNO, Tun Ghaffar Baba menjadi seorang Timbalan Perdana Menteri yang cukup berkesan yang dapat membantu Tun M untuk menyatu kembalikan UMNO pada masa itu,” katanya.

Namun, beliau menegaskan bahawa syarat utama bagi melantik seseorang Timbalan Perdana Menteri adalah perlu mempunyai wibawa yang tinggi.

“Dalam konteks kerajaan sekarang ini saya fikir tidak ada masalah untuk mewujudkan jawatan ini asalkan dia memainkan fungsinya dengan baik. Soal perjanjian itu, Perikatan Nasional berhak mendapat jawatan itu,” katanya.


Faizal Azumu umum letak jawatan MB Perak

IPOH, 19 Rabiulawal 1442H, Sabtu – Menteri Besar Perak, Datuk Seri Ahmad Faizal Azumu, 50, mengumumkan peletakan jawatannya, hari ini.

Keputusan itu diumumkan selepas beliau menghadap Sultan Perak, Sultan Nazrin Muizzuddin Shah untuk menyembahkan warkah peletakan jawatan tersebut.

“Alhamdulillah pada jam 3.00 petang, 5 Disember 2020, saya telah diperkenankan untuk menghadap Duli Yang Maha Mulia Paduka Seri Sultan Perak Darul Ridzuan, Sultan Nazrin Muizzuddin Shah Ibni Alhmarhum Sultan Azlan Muhibbuddin Shah, Almaghfurlah.

“Saya amat menjunjung kasih di atas perkenan Duli Yang Maha Mulia Paduka Seri Sultan dan di kesempatan berkenaan saya telah menyembahkan warkah perletakan jawatan saya sebagai Menteri Besar Perak Darul Ridzuan dan seluruh Ahli Majlis Mesyuarat Kerajaan Negeri Perak Darul Ridzuan.

“Saya menyembahkan rasa penghormatan untuk berkhidmat di bawah naungan kerajaan Duli Yang Maha Mulia Paduka Seri Sultan,” katanya seperti dilapor Astro Awani.

Beliau berkata demikian dalam satu sidang media khas, hari ini.

Ahmad Faizal turut mengambil kesempatan memohon maaf atas segala kekurangan daripada pihaknya dan seluruh pentadbiran kerajaan negeri yang dipimpinnya.

Beliau mengakui, pengalaman sebagai Menteri Besar adalah sesuatu yang amat bermakna, penuh dengan pelbagai cabaran.

“Saya telah cuba melakukan yang terbaik dan sebagai manusia biasa yang tidak sempurna dan tentu ada berlaku salah dan silap. Ampun dan maaf dari saya,” katanya.


Malaysia selamat COVID-19 jika semua penduduk terima vaksin

KUALA LUMPUR, 30 Jamadilakhir 1442H, Jumaat – Malaysia hanya akan selamat daripada pandemik COVID-19 jika penduduk termasuk bukan warganegara yang menetap di negara ini telah menerima vaksin, kata Menteri Sains, Teknologi dan Inovasi Khairy Jamaluddin.

Beliau berkata walaupun rakyat negara ini telah menerima vaksin kelak namun ia tidak bermakna mereka telah selamat kerana Malaysia mempunyai kira-kira tiga juta warga asing yang berkemungkinan menyebabkan virus itu merebak dan menjangkiti penduduk Malaysia.

“Kerana itulah ini (pemberian vaksin percuma kepada bukan warganegara) perlu dilakukan kerana kita tidak selamat sehinggalah semua orang selamat. Dalam sains vaksin, jika dapat lebih ramai penerima vaksin, barulah kita selamat dan virus tidak menjangkiti orang lain. Oleh kerana itu, kita sasar 80 peratus penduduk untuk wujudkan imuniti kelompok dan membentuk antibodi yang cukup ramai sehingga virus tidak menjangkiti orang di negara ini.

“Kalau kita (warga tempatan) sahaja yang terima, kita sendiri tidak selamat kerana mungkin mereka (bukan warganegara) boleh menjangkiti kita atau virus masih boleh merebak dalam kalangan warga asing. Kerana itu pentingnya kita lindungi semua orang. Ini adalah keputusan tepat demi kemanusiaan,” katanya.

Khairy, yang merupakan Menteri Penyelaras Program Imunisasi COVID-19 Kebangsaan, berkata demikian dalam program Ruang Bicara terbitan Bernama News Channel bertajuk ‘Vaksin: Kendurkan Ketegangan dan Kerisauan terhadap COVID-19.’

Kerajaan semalam dilaporkan bersetuju Program Imunisasi COVID-19 Kebangsaan, yang akan bermula pada akhir bulan Februari, bakal membabitkan pemberian vaksin secara percuma kepada bukan warganegara yang menetap di Malaysia.

Ini akan melibatkan semua golongan bukan warganegara yang menetap di Malaysia namun keutamaan pemberian vaksin COVID-19 adalah kepada warganegara terlebih dahulu selain maklumat dan jadual pemberian vaksin untuk warga asing akan diumumkan kelak.

Keputusan itu selepas mengambil kira persekitaran selamat serta bebas COVID-19 dalam negara hanya boleh dicapai apabila seramai mungkin penduduk diberikan vaksin dan pemberian vaksin dalam tempoh pandemik seperti mana sekarang adalah langkah berperikemanusiaan.

Khairy, yang ditemu bual dalam program itu menerusi Skype, turut menjelaskan pemberian vaksin percuma kepada bukan warganegara merupakan pendirian kerajaan yang mengharapkan negara lain akan membuat keputusan timbal balik dan membantu rakyat Malaysia di negara mereka.

Beliau juga memperjelas dakwaan kononnya Malaysia menerima vaksin COVID-19 agak lewat berbanding negara maju lain serta negara jiran.

Menurutnya, ini kerana Malaysia lebih fokus kepada perancangan program imunisasi vaksinasi yang lebih cekap dan berkesan untuk dijalankan sepanjang tahun sebaik sahaja vaksin diterima akhir bulan ini.

“Kita tidaklah lambat sangat seperti Australia, Korea Selatan dan Jepun yang masih mengkaji (vaksin yang sesuai). Saya suka mempercepatkan proses pembelian dan penghantaran dan selama ini mengikut perjanjian termeterai, kita akan terima pada Februari.

“Indonesia dapat awal iaitu vaksin Sinovac kerana mereka adalah tempat ujian, sudah tentu mereka didahulukan (pengeluar). Singapura membuat pelaburan dengan pengeluar vaksin Pfizer-BioNTech dan kerana itu, mereka mendapat keutamaan.

“Saya rasa Malaysia tidaklah lewat sangat kerana kita tepati perjanjian. Apabila kita menerimanya (vaksin), kita akan dapat membuat program vaksinasi. Tidak guna ada vaksin yang banyak tetapi tidak dapat membuat suntikan berkesan. Ada negara yang program imunisasi agak lembab dan kita pula merancang untuk selesaikan semuanya dalam tempoh 12 bulan,” katanya.

Dalam program kira-kira sejam malam ini, Khairy turut berkongsi rutin harian beliau yang sentiasa berhubung dengan pengeluar vaksin agar mematuhi jadual seperti di dalam kontrak bagi memastikan tiada sekatan dan penghantaran akan sampai tepat pada masanya.

Pada 8 Januari lepas, Khairy mengumumkan bahawa vaksin Pfizer-BioNTech berjaya didaftar oleh Bahagian Regulatori Farmasi Negara (NPRA) sekali gus memberi kelulusan bersyarat untuk penggunaan vaksin itu di negara ini.

Selain Malaysia, 49 negara turut memberi kelulusan terhadap vaksin tersebut malah sudah ada sebahagian daripada negara itu mula menggunakannya.

Untuk rekod, vaksin Pfizer juga merupakan vaksin COVID-19 yang pertama mendapat perakuan Pertubuhan Kesihatan Sedunia (WHO) untuk kegunaan kecemasan.

Dalam pada itu, Khairy turut menasihati rakyat agar tidak ragu-ragu dan bimbang mengenai tahap keselamatan vaksin yang telah dibeli kerana ia telah disahkan bebas daripada sebarang bahan berkaitan haiwan.

Pada 4 Februari lepas, Perdana Menteri Tan Sri Muhyiddin Yassin berkata kerajaan akan memulakan Program Imunisasi COVID-19 Kebangsaan mulai hujung bulan ini, dengan kerajaan menyasarkan sebanyak 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Fasa pertama dari Februari hingga April adalah untuk sejumlah 500,000 petugas barisan hadapan yang terbabit secara langsung dalam memerangi wabak itu. Fasa kedua dari April hingga Ogos adalah bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU).

Fasa ketiga pula adalah bagi golongan dewasa berusia 18 tahun ke atas dari Mei ini hingga Februari tahun depan. – Bernama


Ismail Sabri tak pertahan jawatan Naib Presiden

BANGI, 5 Syaaban 1444H, Ahad – Naib Presiden UMNO, Datuk Seri Ismail Sabri Yaakob mengesahkan tidak mempertahankan jawatan disandangnya itu untuk pemilihan parti sesi 2023-2026.

Memetik Malaysiakini, bekas Perdana Menteri itu hanya menjawab ringkas memaklumkan keputusannya tanpa memberikan sebarang alasan.

“Ya,” demikian jawab Ismail sebagai mengesahkan tidak bertanding pemilihan parti pada 18 Mac ini.

Bagaimanapun, Malaysiakini mendakwa bahawa Ahli Parlimen Bera itu akan mengeluarkan kenyataan media dalam masa terdekat.

Tarikh akhir pencalonan pemilihan UMNO bagi jawatan naib presiden, ahli majlis tertinggi dan jawatankuasa bahagian ditetapkan pada jam 5 petang tadi.

Difahamkan, lapan pemimpin parti telah menyerahkan borang pencalonan untuk bertanding jawatan naib presiden, termasuk dua penyandangnya, Datuk Seri Mohamed Khaled Nordin dan Datuk Seri Mahdzir Khalid.

Enam pemimpin lain yang turut bertanding adalah Menteri Besar Pahang, Datuk Seri Wan Rosdy Wan Ismail; Menteri Luar, Datuk Seri Zambry Abdul Kadir dan bekas Menteri Besar Johor, Datuk Seri Hasni Mohammad.

Antara lain ialah bekas Menteri Perumahan dan Kerajaan Tempatan, Datuk Seri Reezal Merican Naina Merican; Ahli Parlimen Titiwangsa, Datuk Seri Johari Ghani dan Menteri di Jabatan Perdana Menteri (Undang-Undang dan Pembaharuan Institusi), Datuk Seri Azalina Othman Said.


Kelantan sumbang RM100,000 kepada Palestin

KOTA BHARU, 1 Syawal 1442H, Khamis – Kerajaan Kelantan hari ini mengumumkan sumbangan berjumlah RM100,000 melalui Tabung Serambi Mekah sebagai tanda kebersamaan perjuangan membebaskan bumi Palestin daripada kebejatan Zionis.

Menteri Besar Kelantan, Datuk Ahmad Yakob berkata, sumbangan tersebut akan disampaikan secara terus kepada rakyat Palestin yang sangat memerlukan bantuan kewangan pada masa ini.

Beliau berkata, perlakuan rejim Zionis bukan sahaja suatu tindakan zalim dan tidak berperikemanusiaan bahkan telah melanggari prinsip kemanusiaan serta mencabuli dasar hak asasi tajaan barat itu sendiri.

“Saya mengikuti perkembangan secara dekat situasi yang dihadapi rakyat Palestin, perjuangan rakyat Palestin sudah tentu memerlukan doa dan munajat umat Islam dari seluruh pelusuk dunia. Perjuangan rakyat Palestin juga wajib disusuli dengan infak dan sumbangan daripada kita semua.

“Atas solidariti tersebut, kerajaan negeri Kelantan melalui Tabung Serambi Mekah akan menyalurkan sumbangan RM100,000 sebagai tanda kebersamaan perjuangan membebaskan bumi Palestin daripada kebejatan Zionis,” katanya dalam satu kenyataan, di sini hari ini.

Ahmad berkata selain itu, orang ramai juga dipelawa untuk membuat sumbangan kepada rakyat Palestin melalui Tabung Serambi Mekah.

Beliau berkata, sumbangan ini akan dibuka selama tujuh hari mulai hari ini hingga Rabu depan (19 Mei).

“Sumbangan boleh disalurkan melalui Tabung Amanah Kebajikan Darulnaim (Tabung Serambi Mekah) 03018010080024 (Bank Islam). Hantarkan maklumat sumbangan Al-Aqsa melalui WhatsApp kepada Mohd Roshdi Ismail (013-9015602),” katanya.

Sementara itu, Setiausaha Akhbar kepada Menteri Besar, Mohd Khairul Padli Baduldin berkata, sebagai menyahut seruan sumbangan kepada umat Islam di Palestin, Ahmad akan membuat sumbangan peribadi berjumlah RM10,000 melalui Tabung Serambi Mekah. – Bernama


Yayasan Maghfirah bantu keluarga asnaf di ibu kota

KEPONG, 11 Safar 1442H, Selasa – Yayasan Maghfirah mengagihkan bantuan kepada 50 keluarga asnaf di flat Taman Jinjang Baru di ibu negara yang mempunyai pendapatan tidak menentu serta terkesan dengan bencana wabak COVID-19.

Pertubuhan bukan kerajaan (NGO) itu mengambil inisiatif membantu meringankan beban penduduk dengan memberikan bantuan berupa makanan asas seperti beras, telur, gula, tepung, sardin, biskut, minyak masak, kicap dan bihun.

Yayasan Maghfirah juga memberikan bantuan susu dan lampin kepada keluarga yang mempunyai tanggungan anak ramai dan mereka yang memiliki anak Orang Kurang Upaya (OKU) yang memakai lampin.

“Seperti kita tahu, perbelanjaan untuk susu dan lampin antara barangan asas yang mahal tetapi menjadi keperluan bagi keluarga yang mempunyai anak kecil. Apatah lagi bagi keluarga yang mempunyai anak-anak dengan masalah kesihatan yang memerlukan jenis susu dan lampin khas.

“Bukan itu sahaja, kini Malaysia masih mencatatkan jangkitan COVID-19 dan situasi ini membimbangkan hati ramai pihak. Justeru, Yayasan Maghfirah turut membekalkan ‘essential kit’ yang terdiri daripada pelitup muka dan cecair pembasmi kuman kepada mereka.

“Tidak dapat digambarkan betapa gembiranya mereka menerima sumbangan ini. Jauh di sudut hati, mereka inginkan kehidupan yang selesa buat keluarga dan anak-anak. Semoga dengan bantuan ini dapat meringankan sedikit beban mereka seterusnya dapat memutuskan rantaian COVID-19 ini dengan segera,” katanya.

Pada masa sama, Yayasan Maghfirah berterima kasih kepada penyumbang yang memberi kepercayaan kepada pertubuhan itu untuk menyalurkan bantuan kepada golongan yang memerlukan.

“Besar hasrat kami untuk terus membantu dan menjaga kebajikan masyarakat agar negara kita terus aman dan sejahtera,” katanya.


Orang Melayu perlu gerakan besar, parti politik saja tak cukup bela nasib bangsa

Oleh Ainul Illia Meor Suzurudin

BANGI, 7 Rabiulakhir 1444H, Rabu – Parti politik sahaja tidak cukup untuk membantu nasib bangsa Melayu,  justeru apa yang diperlukan adalah sebuah gerakan besar.

Tun Dr Mahathir Mohamad menegaskan, perlunya satu gerakan orang Melayu supaya bangsa ini dapat menangani masalah-masalah yang mereka hadapi.

Seiring hasrat itu, tertubuhnya Gerakan Tanah Air (GTA) meranggkumi empat parti politik – PEJUANG, PUTRA, BERJASA dan Iman – turut disertai NGO, orang perseorangan, ahli akademik dan juga ahli profesional Melayu.

Beliau berkata, gerakan ini bermatlamat jelas demi kepentingan orang Melayu tetapi pada masa sama tidak mengetepikan kaum lain.

“Apakah ini bermakna kita bermusuh dengan orang bukan Melayu? Kita bukan bermusuh dengan mereka. Malangnya kita terpaksa bermusuh dengan orang Melayu sendiri. Orang Melayu yang sudah menyeleweng, yang jadi penjenayah, penyangak, curi wang, salah guna kuasa.

“Walhal, dulu kita dikenali sebagai Harimau Asia namun kita sudah jatuh menjadi kleptokrasi. Sebuah negara menyamun diperintah oleh penyamun. Itulah kleptokrasi. Jatuhnya negara Malaysia yang dahulunya dihormati dunia.

“Apabila seorang pemimpin Melayu yang lebih utamakan duit daripada khidmat untuk agama, bangsa dan negara menyebabkan negara yang begitu berjaya dahulu, sekarang menjadi negara yang tidak lagi dihormati oleh duni,” katanya.

Beliau berkata demikian di Majlis Pengumuman Calon GTA yang diadakan di Bangi Convention Center, di sini, hari ini.

Dalam pada itu, beliau berkata, walaupun GTA adalah gerakan orang Melayu, pihaknya sedar bahawa negara ini berbilang kaum.

Katanya, GTA bersedia untuk bekerjasama dengan kaum lain dengan syarat mereka juga menolak jenayah, tidak menjadi penyamun, pencuri dan perasuah.

“Kita berjuang dalam gerakan bukan kerana nak dapat jawatan, nak jadi Perdana Menteri, nak dapat gaji besar, jadi menteri timbalan menteri. Kita bertanding untuk memperjuangkan nasib rakyat Malaysia khususnya orang Melayu yang rata-rata menghadapi banyak masalah.

“Ya mungkin ada banyak parti berbilang kaum tetapi mereka tak faham masalah orang Melayu. Sebab itu kita kena ada gerakan ini tanpa menidakkan keadilan kepada kaum lain. Inilah hasrat kita,” katanya.

Dr Mahathir berkata, perlembagaan memberi peluang kepada rakyat Malaysia memilih siapa yang akan menjadi pemerintah atau kerajaan di negara ini.

Ini dilakukan pada pilihan raya yang sepatutnya diadakan setiap lima tahun, katanya.

“Tetapi disebabkan pihak yang berkuasa hari ini ingin menyelamatkan diri mereka daripada dibicara, dihukum dan dipenjara, maka mereka nak adakan pilihan raya lebih awal walaupun ada hujan, banjir dan angin kencang.

“Tujuan mereka mengambil bahagian dalam pilihan raya supaya dengan kemenangan besar nanti mereka boleh selamatkan diri.

“Mereka telah secara jelas menunjukkan bahawa perjuangan mereka bukan untuk pemulihan negara, bukan untuk kebaikan rakyat tetapi hanya untuk selamatkan diri mereka,” katanya.

Malah, penyandang Parlimen Langkawi itu berkata, jika kumpulan ini menang, maka semua penjenayah di kalangan mereka akan dibebaskan.

“Kita tahu ada usaha untuk mengampunkan pemimpin mereka yang lama, yang sudah dipenjara. Segala tuduhan terhadapnya akan digugur, supaya dia bebas bergerak dalam arena politik bahkan menjadi perdana menteri sekali lagi.

“Begitu juga dengan pemimpin lain yang menghadapi kemungkinan dibicara dan dihukum. Inilah perjuangan mereka,” katanya.

Berbeza dengan ‘matlamat’ parti itu, beliau menegaskan, perjuangan GTA bukan untuk menaikkan mana-mana individu bagi mendapatkan jawatan semata-mata

“Kita bukan bertanding sebab nak orang itu, orang ini jadi perdana menteri. Tetapi untuk selamatkan agama, bangsa dan negara. Inilah gerakan tanah air,” katanya.


Bayi ‘ajaib’ Turkiye dalam jagaan keluarga ibu saudara

JENDERIS, 19 Muharam 1445H, Ahad – Seorang bayi perempuan yang dilahirkan di bawah runtuhan akibat gempa bumi di Turkiye dan Syria kira-kira enam bulan lalu membesar dengan baik.

Bayi yang dinamakan Afraa itu kini berada dalam jagaan keluarga ibu saudara sebelah bapanya.

Dahulu, dia ditemui selamat selepas 10 jam terperangkap di bawah runtuhan – bagaimanapun kedua ibu bapa serta empat adik beradiknya meninggal dunia.

Malah ketika ditemui, tali pusat masih bersambung dan dipotong daripada ibunya.

Penemuan bayi comel itu telah mendapat perhatian masyarakat dunia dan dianggap ajaib berikutan masih hidup meskipun terperangkap di bawah runtuhan selama 10 jam.

Situasi itu menyebabkan ramai yang menawarkan diri mahu mengambil sebagai anak angkat.

Bagaimanapun selepas beberapa bulan di hospital di utara Syria bayi comel itu diserahkan kepada ibu saudaranya.

Malah ujian DNA dijalankan bagi memastikan wanita berkenaan mempunyai pertalian darah dengan Afraa.

Kini Afraa dijaga bersama keluarga ibu saudaranya dan memiliki lima kakak dan dua orang abang yang membesar bersamanya di sebuah rumah di bandar tersebut.

Menurut Pejabat Penyelarasan Hal Ehwal Kemanusiaan PBB, lebih 4,500 kematian dilaporkan dan 10,400 kecederaan dilaporkan di barat laut Syria akibat gempa bumi itu.

Malah, dianggarkan 43 peratus daripada yang cedera adalah wanita dan kanak-kanak dalam tragedi gempa bumi dahsyat 6 Februari lalu. – Agensi


DUN Selangor bubar Jumaat ini

KLANG, 30 Zulkaedah 1444H, Isnin – Dewan Undangan Negeri (DUN) Selangor akan dibubarkan Jumaat ini, bagi memberi laluan kepada Pilihan Raya Negeri (PRN).

Setiausaha Sulit Sultan Selangor, Datuk Mohamad Munir Bani mengumumkan pengisytiharan pembubaran berkenaan setelah mendapat perkenan Sultan Selangor, Sultan Sharafuddin Idris Shah.

Istiadat itu disempurnakan di Balai Dewan Diraja, Istana Alam Shah, sebentar tadi.

Sultan Sharafuddin turut berkenan menandatangani proklamasi pembubaran DUN Selangor.

Selangor antara enam negeri yang akan mengadakan PRN selain Negeri Sembilan, Pulau Pinang, Kelantan, Kedah dan Terengganu.

Kelantan akan membubarkan DUN Khamis ini, Pulau Pinang (28 Jun) dan Negeri Sembilan (30 Jun).


SPRM tahan 4 individu syarikat pengimport daging sejuk beku

JOHOR BAHRU, 20 Jamadilawal 1442H, Isnin – Suruhanjaya Pencegahan Rasuah Malaysia (SPRM) Johor menahan empat individu iaitu pengarah dan pekerja syarikat pengimport daging sejuk beku kerana disyaki terlibat dengan kegiatan rasuah berhubung isu aktiviti penyeludupan bahan mentah itu dari negara yang dilarang dibawa masuk ke Malaysia.

Menurut sumber, kesemua mereka berusia lingkungan 39 hingga 50 tahun itu, ditahan di pejabat SPRM Johor malam tadi bagi membantu siasatan yang sedang dijalankan.

Sumber berkata SPRM memandang serius perkara ini kerana ia melibatkan isu kepentingan rakyat khususnya umat Islam di negara ini.

Menurutnya, siasatan dijalankan mengikut Akta Suruhanjaya Pencegahan Rasuah Malaysia 2009.

“Hasil kerjasama beberapa agensi seperti Kementerian Perdagangan Dalam Negeri Hal Ehwal Pengguna, Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia (Maqis) dan Jabatan Kastam Diraja Malaysia, telah mengenal pasti pengimport daging berkenaan,” menurut sumber itu.

Pengarah SPRM Johor Datuk Azmi Alias ketika dihubungi mengesahkan penahanan tersebut dan kesemua OKT akan dibawa ke Mahkamah Majistret pagi ini bagi permohonan reman. – Bernama


Makin rakus, Zionis roboh 26 bangunan Palestin bulan ini

BAITULMAQDIS, 13 Syaaban 1442H, Sabtu – Sikap tamak rejim pengganas Israel semakin menjadi-jadi apabila bukan sahaja bertindak merampas, malah turut merobohkan 26 bangunan milik Palestin pada bulan ini.

Pejabat Pertubuhan Bangsa-Bangsa Bersatu (PBB) untuk Penyelarasan Hal Ehwal Kemanusiaan (OCHA) melaporkan, bangunan terbabit terletak di Tebing Barat dan Baitulmaqdis yang masing-masing dirampas pada 2 dan 15 Mac lalu.

Akibat daripada kekejaman rejim Zionis itu, seramai 42 orang termasuk 24 kanak-kanak kehilangan tempat tinggal, menurut laporan Perlindungan Orang Awam yang diterbitkan OCHA.

Selain itu, sebanyak 17 daripada 26 bangunan terbabit terletak di kawasan C, yang juga dikawal sepenuhnya oleh rejim Zionis.

Pada masa sama, OCHA mengesahkan bahawa dua bangunan yang dirobohkan di kampung Ein Shibli, dekat daerah Nablus telah mengakibatkan pengusiran 17 penduduk berdasarkan Perintah Tentera 1797.

Perintah berkenaan menyatakan notis perobohan bangunan dalam tempoh 96 jam.

Perobohan yang selebihnya berlaku di empat buah rumah di komuniti Al-Tuwani, dan Khallet Athaba dekat Hebron serta Beit Jala di Bethlehem.

Pada masa sama, mata pencarian 20 penduduk turut terjejas akibat serbuan di sebuah gerai sayur berhampiran bandar Qalqiya.

Bukan itu sahaja, penduduk haram Yahudi turut mengambil kesempatan mencederakan serta merosakkan harta benda termasuk kenderaan dan pokok milik enam warga Palestin di Hebron.

Dalam kejadian berasingan, dua kanak-kanak lelaki berusia 13 dan 14 tahun di kawasan H2 Hebron dan Bir al ‘Idd. – Agensi


131 mangsa pemerdagangan orang diselamatkan tahun ini

PETALING JAYA, 6 Muharram 1444H, Khamis – Sebanyak 131 mangsa pemerdagangan orang berjaya diselamatkan hasil kerjasama Kementerian Pembangunan Wanita, Keluarga dan Masyarakat dan Kementerian Dalam Negeri bagi tempoh tujuh bulan pertama tahun ini.

Menteri Pembangunan Wanita, Keluarga dan Masyarakat Datuk Seri Rina Harun berkata kesemua mereka kini ditempatkan di rumah perlindungan milik kerajaan dan badan bukan kerajaan (NGO) serta diberi perintah perlindungan interim (IPO).

Beliau berkata mangsa sebenarnya berhasrat mahu mencari kerja di Malaysia dan dijanjikan dengan pelbagai faedah termasuk gaji lumayan oleh sindiket, namun setibanya di Malaysia mereka ditipu dan akhirnya terpaksa menjadi pelacur.

“Majoriti mangsa dieksploitasi sebagai pekerja buruh dan selebihnya bagi kerja-kerja pelacuran termasuk penjualan kanak-kanak membabitkan mangsa dari Thailand, Vietnam dan Indonesia,” katanya semasa berucap pada Majlis Sambutan Hari Anti-Pemerdagangan Orang Sedunia 2022, di Rumah Perlindungan Wanita Zon Tengah, di sini, hari ini.

Sementara itu, Menteri Dalam Negeri Datuk Seri Hamzah Zainudin yang merasmikan sambutan berkenaan pula berkata ekonomi negara yang stabil dan progresif dikenal pasti menjadi faktor penarik berlakunya penambahan aktiviti pemerdagangan orang ke Malaysia setiap tahun.

Hamzah berkata keupayaan negara menyediakan peluang pekerjaan kepada rakyat luar selain masalah dalaman terutamanya berkait ekonomi di negara jiran turut menyumbang kepada permasalahan sama.

“Kalau tengok daripada statistik anti pemerdagangan orang, berlaku pertambahan setiap tahun. Sebabnya, Malaysia ada faktor penarik (ekonomi) di mana kita mampu beri pekerjaan kepada mereka.

“Manakala, faktor penolak di negara jiran pula sebabkan rakyat mereka tertekan di negara masing-masing. Jadi, ramai rakyat dari Indonesia, Vietnam, Kemboja dan negara-negara ASEAN datang ke sini, sebab di negara mereka susah dapat kerja,” katanya.

Hamzah berkata ramai rakyat dari negara jiran datang ke Malaysia dan menjadi mangsa beberapa sindiket pemerdagangan orang yang mengambil kesempatan dan menjana keuntungan besar. – Bernama


Bendera terbalik: Ini provokasi! Contohi ketegasan Polis Johor

BANGI, 24 Zulhijjah 1441H, Jumaat – Ketua Polis Negara, Tan Sri Abdul Hamid Bador dirayu, supaya segera mengarahkan kesemua Ketua Polis negeri mengambil tindakan terhadap pesalah yang mengibarkan Jalur Gemilang secara terbalik tanpa lagi perlu diberi amaran.

Hal demikian kerana perbuatan berkenaan semakin kerap berlaku di negara ini, dan ia boleh disifatkan sebagai satu tindakan yang disengajakan.

Presiden Persatuan Bekas Polis Malaysia (PBPM), Hussin Awang Ngah yang berang dengan tindakan tidak bertanggungjawab itu mendesak, supaya pihak-pihak yang terbabit dikenakan hukuman setimpal dengan perbuatan biadab mereka.

“Saya bagi pihak persatuan bekas polis memohon jasa baik Ketua Polis Negara mulai sekarang mengarahkan semua Ketua Polis negeri tangkap mereka yang pasang bendera terbalik ini. Apa cerita pun, kita tangkap dahulu.

“Bukan apa, setiap tahun saya dengar ada sahaja cerita bendera terbalik. Ini macam satu benda yang disengajakan, kalau sekali itu kita boleh terima lagi, ini tiap-tiap minggu,” katanya ketika dihubungi Ismaweb.net, hari ini.

Hussin juga tidak menolak kemungkinan perbuatan tidak bermoral berkenaan dilakukan sebagai tanda protes terhadap sesuatu perkara yang berlaku di negara ini.

Baginya, sikap sedemikian tidak wajar dipamerkan dan rasa tidak puas hati perlu disalurkannya di dalam ruang lingkup yang betul.

“Dengar lagu Negaraku pun kita terpaksa berhenti berjalan untuk menghormatinya, itu baru lagu apatah lagi bendera. Bendera ini lambang kemegahan negara kita

“Bendera ini adalah identiti negara, contoh bila ada kematian (raja-raja atau sultan) bendera akan dikibar separuh tiang. Dari sini orang dah tahu ada peristiwa besar sedang berlaku di dalam negara,” katanya.

Semalam, tular kejadian bendera dikibar terbalik oleh sebuah restoran di Tawau, Sabah sebelum Ketua Polis Daerah memaklumkan, hasil siasatan mendapati tindakan adalah tidak disengajakan.

Sebelum itu, Ketua Polis Johor, Datuk Ayob Khan Mydin Pitchay memberi amaran terakhir kepada pihak yang mempersenda Jalur Gemilang termasuk memasangnya secara terbalik, untuk bersiap sedia ditahan selepas ini.

Katanya, tindakan itu diambil kerana sudah terlalu kerap Jalur Gemilang dipasang secara terbalik dengan alasan tersilap.

Tindakan tegas berkenaan diambil susulan daripada berlakunya kes pemasangan bendera Malaysia secara terbalik di dua buah sekolah jenis kebangsaan (SJK) di Johor.


Kes jangkitan, kematian COVID-19 makin meningkat di negara Arab

ISTANBUL, 2 Jamadilakhir 1442H, Jumaat – Iraq, Palestin, Kuwait dan Qatar pada Khamis masing-masing mengumumkan peningkatan kes jangkitan dan kematian COVID-19, lapor Agensi Anadolu.

Di Iraq, tujuh meninggal dunia dalam tempoh 24 jam menjadikan jumlah keseluruhan korban sebanyak 12,922 orang, manakala 770 jangkitan baharu dilaporkan dengan keseluruhan kes meningkat kepada 606,186. Sebanyak 564,359 pemulihan direkodkan.

Sementara itu, Kementerian Kesihatan Palestin berkata, tujuh lagi kematian dan 736 kes baharu dilaporkan.

Di wilayah Palestin dengan penduduk sekitar lima juta (Tebing Barat, Gaza, Baitulmaqdis Timur), jumlah kes mencecah 169,388, sementara terdapat 1,821 kematian dan 153,774 pesakit pulih.

Kementerian Kesihatan Kuwait pula merekodkan 560 kes baharu dan 252 pemulihan. Jumlah kematian akibat COVID-19 di negara ini sebanyak 946.

Di Qatar, 209 jangkitan baharu disahkan menjadikan jumlah kes meningkat kepada 146,689 di samping 246 kematian.

Wabak COVID-19 telah meragut lebih 1.98 juta nyawa di 191 negara dan wilayah sejak Disember lalu.

Lebih 92.7 juta kes dilaporkan di seluruh dunia dengan lebih 51.1 juta pemulihan, menurut data Johns Hopkins University. – Bernama


COVID-19: Jumlah kes positif di HTAR, Hospital Serdang meningkat

SHAH ALAM, 5 Jamadilawal 1442H, Ahad – Kes positif COVID-19 membabitkan pesakit dan petugas kesihatan di Hospital Tengku Ampuan Rahiman (HTAR), Klang dan Hospital Serdang merekodkan pertambahan enam lagi kes hari ini.

Pengarah Jabatan Kesihatan Negeri Selangor (JKNS), Datuk Dr Sha’ari Ngadiman berkata, HTAR merekodkan empat kes positif COVID-19 membabitkan masing-masing dua kakitangan kesihatan dan pesakit manakala di Hospital Serdang pula pertambahan dua kes membabitkan kakitangan kesihatan.

“Keseluruhannya, di HTAR terdapat 143 kes positif membabitkan 62 kakitangan kesihatan dan 81 pesakit manakala di Hospital Serdang terdapat 65 kes keseluruhan melibatkan 37 kakitangan dan 28 pesakit.

“Semua mereka telah dihantar ke Hospital Sungai Buloh,” katanya ketika dihubungi Bernama hari ini.

Dr Sha’ari berkata, keadaan jangkitan COVID-19 di kedua-dua hospital berkenaan adalah terkawal dan sejumlah kakitangan yang tamat menjalani Perintah Pemerhatian dan Pengawasan (HSO) telah kembali bertugas.

Dalam pada itu, beliau berkata pihaknya masih menyiasat punca jangkitan berkenaan.

Jumaat lepas, Ketua Pengarah Kesihatan, Tan Sri Dr Noor Hisham Abdullah berkata, terdapat 72 petugas HTAR sedang menjalani perintah HSO kerana jangkitan COVID-19 manakala di Hospital Serdang pula jangkitan itu membabitkan 29 petugas perubatan serta 28 pesakit dengan angka jangkitan di kedua-dua hospital itu terus meningkat. – Bernama


Pertempuran maut tercetus di kem pelarian Syria

DAMSYIK, 27 Syaaban 1443H, Rabu – Tiga termasuk seorang kanak-kanak terbunuh dalam insiden pertempuran bersenjata yang tercetus antara YPG/PKK dan disyaki pengganas Daesh di kem pelarian di utara Syria, semalam.

Menurut sumber tempatan, YPG – cabang kumpulan pengganas Syria, PKK – menghantar beberapa anggota pada lewat malam dan cuba memasuki kem Al-Hol di wilayah Hasakah, sehingga membawa kepada konflik bersenjata dengan sekutu militan Daesh.

Pertempuran itu menyebabkan 10 yang lain cedera, selain banyak khemah di kem berkenaan mengalami kerosakan.

Walaupun pertempuran telah dihentikan, keadaan dilaporkan masih tegang.

Pertubuhan Bangsa-Bangsa Bersatu (PBB) dan badan antarabangsa lain sering memberi amaran bahawa situasi kemanusiaan di kem itu semakin teruk.

Menurut PBB, kem itu mempunyai kapasiti untuk 10,000 orang, namun jumlah yang berada di sana adalah lapan kali ganda di mana majoritinya wanita dan kanak-kanak.

Apatah lagi, terdapat ribuan pengganas asing, Syria dan Iraq di kem itu.

Perang saudara Syria bermula pada Mac 2011, apabila rejim Bashar Al-Assad bertindak keras terhadap penunjuk perasaan pro-demokrasi.

Menurut anggaran PBB, ratusan ribu orang telah terbunuh sejak itu, dan jutaan yang lain kehilangan tempat tinggal.-  Agensi